
Ce este televiziunea? 


Televiziunea înseamnă transmiterea unui mesaj prin 
imagine şi sunet. Este revelaţia secolului al XX-lea, un rezultat 
spectaculos al dezvoltării tehnologiei. 

Televiziunea conține elemente originare din fotografie, 
cinematografie şi teatru, dar şi-a dezvoltat propria autonomie. 
Astfel, în zilele noastre, televiziunea şi-a extins influențele în 
celelalte media, datorită puterii sale, pentru că este canalul cel 
mai complex de transmitere a informației. Prin formele pe care 
le îmbracă, de la ştire la reclamă, televiziunea se adresează 
tuturor simţurilor. Are cea mai mare putere de comunicare şi 
eficacitate net superioară celorlalte medii de comunicare. 

Televiziunea înseamnă, în primul rând, imagine iar ele- 
mentul cheie este camera de luat vederi. Într-o cameră de 
televiziune monocromatică, adică alb-negru, lumina trece printr-o 
lentilă şi formează o imagine pe un strat de substanță chimică 
fotosensibilă din interiorul unui tub cu raze catodice numit 
videocaptor. Acolo unde imaginea este luminoasă, conductivitatea 
electrică a stratului creşte. Un fascicul de electroni scanează 
acest strat, linie cu linie, şi creează un flux de electroni sau 
curent, care variază cu luminozitatea imaginii pe fiecare parte a 
stratului. La o cameră color lumina este descompusă în cele trei 
componente cromatice primare — roşu, verde şi albastru —, care 
sunt apoi separate pentru a forma imagini colorate pe cele trei 
tuburi videocaptoare. Cele trei semnale separate de culoare, 
împreună cu informațiile referitoare la intensitate, sunt apoi 
transmise unui receptor şi reconstituite de acesta. La camerele 

video moderne, această metodă de scanare s-a înlocuit cu 
utilizarea unor circuite cu cuplaj de sarcină (CCD-uri), şiruri de 
mii de fotocelule gravate pe un cip. Curenţii produşi de fiecare 
fotocelulă variază cu lumina incidentă, iar informația poate fi 
citită şi înregistrată pe caseta video, imaginea fiind reconstruită 
din pixeli individuali. 

Informaţia vizuală transmisă de camera video este transfor- 
mată în semnal, care ajunge în televizoare prin antenă sau cablu. 
În lume există diverse sisteme de codare a semnalului, în funcție 
de aria geografică. 

Televiziunea creează realitatea televizuală. Oamenii au 
ajuns să spună „Există pentru că am văzut cu ochii mei la 
televizor”, fără să se gândească la diferența dintre realitatea 
propriu-zisă şi imaginile transmise la televizor. Astfel, trăiesc o 
realitate prezentată şi selectată de comunicator. 

Puterea televiziunii este dovedită şi prin fenomenul de 
interactivitate pe care l-a creat şi îl foloseşte în numeroase 
programe. 

Vânzarea unor produse prin sistemul televoting a devenit o 
practică din ce în ce mai folosită, pentru că exploatează como- 
ditatea şi dependenţa de televizor a consumatorilor. Emisiunile 
în direct cu sistem televoting realizează legătura dintre telespec- 
tator şi realizatorii unui program, telespectatorul se transformă 
în participant direct în emisiunea preferată. 


1. REALITATE TELEVIZATĂ - REALITATE 
TELEVIZUALĂ 


În audiovizual, punerea în scenă a mesajului are o dublă 
semnificație. Spaţiul folosit este cel televizat, deci putem spune 
că avem de-a face cu o realitate televizată, adică redarea unor 
fragmente din realitate cu ajutorul imaginii şi al sunetului. 
Influenţa televiziunii în viaţa de zi cu zi a telespectatorilor a dus 
la crearea unei realități televizuale, adică anumite evenimente 
sunt percepute ca reale sau valorizate în bine şi rău prin faptul că 
sunt televizate. 


ESTE REAL PENTRU CĂ AM VĂZUT LA TELEVIZOR. 


Evenimentele controversate din istoria recentă sunt cunoscute 
exclusiv prin implicarea camerelor de luat vederi. 


Exemplu 
Primul om pe lună, Revoluţia din 1989, atacul turnurilor 
gemene din 11 septembrie 2001, războiul din Irak. 


Telespectatorul nu mai analizează informaţia difuzată, ci o 
acceptă şi o însuşeşte ca atare. Pericolul este că televiziunea, cel 
mai complex şi eficient comunicator, se poate transforma în 
orice moment în cel mai mare manipulator, pe plan ideologic, 
comercial şi cultural. 


1.1. Caracteristici ale mesajului audiovizual 


Mesajul transmis pe cale audiovizuală urmează schema 
clasică a comunicării, dar are caracteristici specifice mediului său. 

1. EFEMERITATEA - nu se poate reveni asupra mesajului, 
odată lansat în eter. 

2. LINIARITATEA -— informaţia este percepută în ordinea 
stabilită de emițător. 

3. RAPIDITATEA -— recepţionarea mesajului este simultană 
cu emiterea lui. În cazul transmisiunilor în direct, evenimentul 
însuşi se petrece simultan cu recepționarea lui de către telespectator. 

4.  ACCESIBILITATEA -— poate fi înțeles cu uşurinţă de 
orice telespectator. 

5. FLEXIBILITATEA PROGRAMELOR — programul se 
adaptează în funcție de eveniment. Chiar dacă desfăşurătorul 
Jurnalului de ştiri a fost deja stabilit, el se poate modifica în 
orice moment, chiar şi cu 30 de secunde înainte de intrarea în 
emisie, dacă apar ştiri mai importante. De asemenea, o informaţie 
de ultimă oră cu valoare de ştire de interes ridicat poate duce la 
„spargerea emisiei”, aşa-numitul „breaking-news”. Astfel, pro- 
gramul obişnuit este întrerupt de ştirea respectivă, „împachetată” 
în funcție de specificul postului: generic început + crainic în 
studio + (în funcție de rapiditatea cu care ajunge informația 
vizuală) imagini filmate la locul unde se petrece evenimentul + 
imagini de ultimă oră în direct + reporterul în direct de la locul 
evenimentului + generic de final. 


Exemplu 

Primul tur al alegerilor locale din noiembrie 2004 a dat 
peste cap orice planificări. În prima zi de după alegeri, situaţia 
numărării voturilor şi reacțiile controversate pe care rezultatele 
parțiale le-au stârnit în mediul politic au făcut imposibilă 
păstrarea unei structuri stabilite a Jurnalului TVR 1. În intervalul 
18.00-18.50 desfăşurătorul s-a modificat de patru ori, în funcție 
de evoluția evenimentelor. Astfel de situații cer o viteză de reacție 
extraordinară din partea echipei şi mult sânge rece, pentru că 
tensiunea şi presiunea dead-line-ului să nu se vadă niciun 
moment pe post. 


10 


6. COSTUL DE PRODUCŢIE RIDICAT — prin tehnologia pe 
care o foloseşte, televiziunea are costuri zilnice de ordinul 
zecilor de mii de euro. 

7. MUNCA DE ECHIPĂ — produsul audiovizual nu se poate 
realiza fără munca în echipă a serviciilor redacționale şi tehnice. 


Exemplu 

În cazul departamentului de ştiri, serviciul redacţional este 
format din reporteri, editori, producători, redactori, redactor-şef. 
Serviciul tehnic cuprinde cameramani, editori de imagine, docu- 
mentarişti, video graficieni, regizori de emisie, VTR-işti (cei 
care introduc casetele în emisie), ingineri de emisie, sunetişti, 
operatori de platou. 


1.2. Filmarea 


Scopul fundamental al comunicării vizuale este surprinderea 
evenimentului ca şi când telespectatorul a fost acolo ca martor. 
Echipa de filmare, formată din reporter (culegătorul de infor- 
maţii) şi operatorul de imagine (culegătorul de imagini şi sunet) 
trebuie să aibă capacitatea de a vedea în imagini şi, mai târziu, 
de a le reda pentru telespectatori (cu ajutorul monteurului (editorul 
de imagine), care pune laolaltă imaginea şi sunetul). 

Punctul de vedere din care este relatat evenimentul este 
sugerat prin unghiul de filmare. 

Pentru ca relatarea să fie obiectivă, unghiul de filmare tre- 
buie să fie normal/neutru, adică paralel cu orizontala, la nivelul 
ochiului. 

Atunci când obiectivul camerei este orientat în jos, unghiul 
de filmare este plonje, procedeu folosit atunci când punctul de 
vedere vizează ironia, diminuarea dimensiunilor personajului. 

Atunci când obiectivul camerei este orientat în sus, unghiul 
de filmare este contre-plonje, procedeu utilizat atunci când vrem 
să accentuăm dimensiunile personajului, să pară grandios, 
impozant. 

Un alt procedeu utilizat este unghiul subiectiv, adică povestea 
este relatată din punctul de vedere al personajului. De exemplu, 
atunci când personajul este piticul de la circ, camera filmează de 
la nivelul genunchilor, pentru că realitatea este văzută prin ochii 
lui (contre-plonje), şi toţi oamenii par nişte uriaşi. Dacă, dimpo- 
trivă, personajul este foarte înalt, camera este fixată cu mult 
deasupra capetelor oamenilor obişnuiţi (plonje), şi pare că toți 
sunt nişte pitici. 


1.3. Planul 


Camera de luat vederi captează imagini, iar unitatea de 
expresie şi măsură a imaginii în televiziune este planul. În 
cinematografie planul este cunoscut sub numele de cadru. Durata 
minimă a unui plan este de 3 secunde, pentru ca el să fie citit de 
telespectator (pentru ca telespectatorul să înțeleagă despre ce 
este vorba în imagine). Un plan de minim 3 secunde este un plan 
liminal, iar sub această valoare este plan subliminal. Un plan 
mai scurt de 3 secunde/subliminal este perceput de telespectator, 
dar informaţia pe care o transmite vizual este incompletă. 
Totodată, Consiliul Naţional al Audiovizualului sancţionează 
posturile de televiziune care folosesc în cadrul materialelor difuzate 
imagini subliminale. Cea mai mică unitate a unui plan este 
fotograma, care reprezintă 1/25 secunde. Orice imagine sub 1/30 
este o imagine subliminală, nu poate fi percepută de ochiul 
uman. 


Exemplu 

Planurile subliminale sunt folosite în publicitate, şi au rolul 
de a stârni, de a incita, de a deschide pofta de cumpărare, fără 
a-ți oferi informaţia completă. 

Planurile pot fi clasificate în funcție de două mari criterii: 

A. După poziţia camerei. 

B. După cantitatea de informație. 

A. Poziţia camerei generează planuri fixe şi planuri în 
mişcare. 

a) Planurile fixe au durata minimă de 3 secunde, pentru ca 
telespectatorul să poată citi informaţia conținută. În funcţia de 
mărimea lor, planurile fixe pot fi largi, medii sau strânse. 

b) Planurile în mişcare durează minim 5 secunde şi pot fi 
de rotaţie sau de translație, în funcție de mişcarea camerei. 


a) PLANURILE FIXE 


PLANURI LARGI 

— ansamblu: stabileşte decorul, situează imaginea în spațiu, 
fără a identifica subiectul filmării; 

— general: stabileşte locul acțiunii, subiectul este clar 
identificat, se distinge şi este plasat în decor; 

— întreg: personajul este arătat în întregime, ocupă întreg 
cadrul, din vârful capului până la tălpi. 


PLANURI MEDII 
— semiplan/mediu: personajul este arătat de la brâu în sus; 
— american: personajul este filmat de la genunchi în sus. 


PLANURI STRÂNSE 

— prim plan: personajul este încadrat bust, procedeu folo- 
sit mai ales în emisiunile informative; 

— gros plan: personajul este încadrat doar la nivelul capului, 
pentru un impact emoţional asupra telespectatorului; 

— detaliu: un detaliu de fizionomie (mână, ochi, gură) sau 
de decor (un stilou, o pereche de ochelari, un pahar). 


b) PLANURI ÎN MIŞCARE 


PLANURI DE ROTAȚIE 

— panoramarea orizontală — atunci când camera fixată pe 
trepied (sau stativ, suportul metalic care susține camera) execută 
o mişcare paralelă cu axul camerei; 

— panoramarea verticală — atunci când camera fixată pe 
trepied execută o mişcare perpendiculară pe axul ei. 


PLANURI DE TRANSLAȚŢIE 

— travellingul este deplasarea camerei în raport cu subiectul 
filmării: înainte, înapoi, circular sau orizontal, pe o şină specială. 
Travellingul este folosit la filmarea spoturilor comerciale şi elec- 
torale, a videoclipurilor muzicale şi a producţiilor cinemato- 
grafice; 

— transfocarea este o falsă mişcare de cameră, pentru că 
este executată cu ajutorul unui buton al aparatului de filmat, care 
ne permite să ne apropiem sau să ne îndepărtăm de subiectul 
filmării: ZOOM IN/ZOOM OUT. 


B. După cantitatea de informaţie, planurile pot fi strict 
informative sau de legătură. 

Planul de legătură este planul care leagă două momente 
ale unei secvenţe pentru a sugera trecerea timpului sau a face 
tranziția de la o secvenţă la alta. 

În televiziune, secvenţa reprezintă o unitate de timp şi spaţiu, 
este o succesiune de planuri care sugerează o acțiune, fără a o 
arăta în întregul ei. 

2. FUNCŢIILE CANALULUI AUDIOVIZUAL 


2.1. Funcţia de informare 


Cronologic, prima utilizare a posibilităţii de difuzare la dis- 
tanță a sunetului, apoi a imaginii a fost transmiterea de informaţii. 
Nu numai criteriul cronologic determină însă plasarea funcției 
de informare pe primul loc în enumerarea noastră. Informarea 
este terenul pe care audiovizualul nu poate fi concurat cu niciun 
alt canal, datorită unor caracteristici la care ne-am referit pe larg. 
Practic, programul televiziunii conectează permanent — 24 de 
ore din 24 — populaţia unui teritoriu dat la o sursă de informații 
(sau mai multe, în funcție de câte posturi TV acţionează în acel 
teritoriu). Programul „curge” continuu, având prevăzute minimum 
cinci-şase emisiuni informative la diferite ore ale zilei şi nopţii; 
astfel, la un interval de circa trei ore, programul TV oferă 
receptorilor săi noutăţile apărute pe parcurs. O informaţie de 
importanță deosebită poate fi însă difuzată oricând, prin între- 
ruperea emisiunii care ocupă ecranul în acel moment. 

Orice tip de mesaj televizat se întrerupe spre a face loc unei 
informații importante şi de foarte larg interes. 

Viaţa de zi cu zi a populaţiei țărilor civilizate a început să 
nu mai poată fi concepută fără fluxul continuu de informație 
care curge dinspre emitent spre receptor. Programele matinale 
ne precizează temperatura de afară şi timpul probabil, ajutându-ne 
să ne îmbrăcăm adecvat, să ne luăm sau nu umbrela, să ştim 
dacă există şansa unor evenimente meteorologice deosebite în 
funcție de care se realizează sau se amână proiecte de deplasări 
mai lungi etc. Acelaşi program ne aduce la cunoştinţă conţinutul 

ziarelor şi revistelor de-abia apărute, noutăţile în materie de 
spectacol, manifestări sportive, devieri sau suspendări ale unor 
mijloace de transport în comun etc. Faptul că o mare parte din 
aceste informaţii sunt anticipative, contribuie şi mai mult la 
transformarea canalului audiovizual într-un factor esenţial al 
organizării programului individual de viaţă la scară de masă. 

Şi mai importantă devine această funcție a canalului în 
situații deosebite: calamități naturale (precum cutremurele, 
uraganele, inundaţiile etc.) sau pericole provocate de persoane şi 
grupuri periculoase pentru securitatea populaţiei. În zonele 
expuse uraganelor (zona Pacificului, a Caraibelor, teritorii de 
coastă ale SUA etc.), reacțiile de apărare ale locuitorilor (fie 
blocarea în locuinţe şi asigurarea acestora, fie, dimpotrivă, 
părăsirea locuinţelor) sunt dirijate prin televiziune. Tot aşa, difu- 
zarea fotografiilor unor persoane sau grupuri devenite pericol 
public apără populaţia şi o transformă într-un nepreţuit colaborator 
al organelor de ordine. În sfârşit, să ne amintim că alegerile, 
referendum-urile în probleme de interes național şi alte eveni- 
mente comparabile ca anvergură şi importanță îşi fac rapid 
cunoscute rezultatele tot prin intermediul canalului audiovizual. 

Poate că argumentul cel mai convingător pentru demon- 
strarea rolului privilegiat al funcției informative îl constituie 
apariţia unor canale TV consacrate exclusiv ştirilor, canale ce au 
înregistrat — în ciuda pronosticurilor multor sceptici — un succes 
extraordinar pe toate continentele. În esență, atât de cunoscutul 
CNN nu este altceva decât un telejurnal continuu, ai cărui 
realizatori au avut curajul — perfect validat de realitate — să se 
dispenseze de toate celelalte tipuri de mesaj. La fel Euronews, 
iar în România putem aminti de REALITATEA TV. 


2.2. Funcţia educativ-formativă 


Omul foloseşte azi televizorul nu numai pentru a afla 
„ştirile zilei”. Micul ecran, o dată pătruns în locuinţă, răspunde 

unui spectru mult mai larg de trebuinţe spirituale; el dimensio- 
nează şi redimensionează continuu universul de cunoaştere al 
receptorilor prin mesaj audiovizual de tip publicistic sau artistic, 
transmițând cunoştinţe; influențează sau determină opinii, 
concepții, convingeri, atitudini, opțiuni, acte comportamentale; 
facilitează (sau, dimpotrivă, îngreunează, când este folosit 
manipulator) înţelegerea unor fenomene şi procese din realitatea 
înconjurătoare; în sfârşit, acționează ca un factor esențial în 
formarea gustului artistic la scară de masă. 

Simpla enumerare a acestor direcţii de acțiune (cu preci- 
zarea că ele sunt mult mai numeroase) sugerează deschiderea 
impresionant de largă spre domenii esenţiale ale spiritualității. 
Ne aflăm, aşadar, în plină zonă de interferență cu problematica 
culturii şi cu acțiunea tuturor instituțiilor sociale ce funcționează 
pe tărâmul culturii, instruirii, educației, vieţii spirituale în 
genere: şcoala, familia, rețeaua instituţiilor de spectacol, creația 
artistică sub toate formele ei, biserica etc. 

Practic, micul ecran preia (sau creează) şi difuzează mesaj 
care „dublează” acțiunea specifică a tuturor instituţiilor citate 
mai sus; în unele cazuri, „dublarea” înseamnă (în planul canti- 
tății şi al impactului) „ridicare la putere”, creştere exponențială. 
Afirmația este uşor de demonstrat prin varietatea ofertei micului 
ecran: filmul, spectacolul teatral, muzical sau coregrafic, slujba 
religioasă, lecţia (organizată nu numai pe criterii publicistice, ci, 
în primul rând, pe regulile demersului didactic) au devenit 
emisiuni TV. 

Ansamblul de norme care alcătuiesc morala socială, consti- 
tuie obiectul unei cantități impresionante de mesaj publicistic, 
după cum creaţia literar-ştiinţifică de toate tipurile şi problemele 
acestui sector vital fac obiectul demersului publicistic al 
canalului. Demonstrația poate fi continuată în zona politicului, 
economicului etc. 

Să vedem cum se exercită mai concret acţiunea educativ- 
formativă. 

Valoarea cognitivă generală 


Informaţia oferită de programele TV în cele mai variate 
domenii — istorie, geografie, tehnică, tehnologie, cultură, artă, 
etnografie, folclor, credințe religioase, mentalități etc. — se 
constituie într-o sursă importantă de lărgire a orizontului de 
cunoaştere. Micul ecran a devenit veritabilă fereastră deschisă 
către cuceririle geniului uman, către toate colţurile planetei şi 
chiar spre univers. 

Chiar dacă acest tip de cunoaştere nu asigură întotdeauna 
profunzimea şi complexitatea contactului nemijlocit sau a stu- 
diului sistematic, este cert că mesajul audiovizual conectează pe 
receptor la un flux de cunoştinţe imposibil de dobândit din alte 
surse în aceeaşi cadență şi, mai ales, cu aceeaşi deschidere largă, 
înglobând practic toate zonele existenței şi cunoaşterii. Mai 
mult: imaginea reuşeşte să concretizeze, să fixeze noţiuni pe 
care şcoala sau instruirea extra-şcolară le-au oferit în decursul 
anilor. 


Acţiunea de investigaţie, profilaxie şi terapeutică în 
planul moralei sociale 


Dincolo de prezentarea expozitivă a unor aspecte din reali- 
tate cu valoare cognitivă generală, televiziunea — ca parte a 
comunicării de masă — întreprinde o intervenție activă în proble- 
mele societății. Poate că majoritatea mesajelor de tip publicistic 
ilustrează o asemenea atitudine; televiziunea investighează, pune 
în dezbatere — chiar controversată, cu invitarea „părților” — pro- 
bleme şi fenomene sociale importante, din toate domeniile, de la 
politic şi economic până la sport sau loisir. Opinia publică are 
astfel o şansă în plus de a cunoaşte aceste probleme şi fenomene, 
de a le înţelege (pentru că, de regulă, „ghizii” procesului de 
înțelegere sunt persoanele cele mai autorizate — prin competență 
şi răspunderi) şi de a-şi forma astfel o părere în cunoştinţă de 

cauză. Este o etapă importantă în formarea (sau remodelarea) 
opiniilor, concepţiilor, atitudinii şi reacțiilor comportamentale. 
Dacă în societăţile „aşezate” — cu structuri şi instituţii stabilizate 
în timp şi cu temeinice reflexe democratice, care permit auto- 
reglarea din mers a disfuncționalităţilor mecanismului social —, 
aspectul tratat la acest punct prezintă o anumită importanță, 
pentru societățile aflate în tranziție, aflate încă în căutarea 
structurilor proprii şi în plin proces de consolidare a autorităţii 
instituțiilor, importanța aceasta capătă dimensiuni nebănuite. 
Chiar dezbaterea însăşi, controversa civilizată, cu argumente şi 
contraargumente, în faţa camerelor de luat vederi, induce în 
opinia publică exercițiul democratic al dialogului, cultivă repu- 
dierea invectivei ca procedeu şi aşezarea în drepturile fireşti a 
veritabilei lupte de opinii — cu tot ce înseamnă ea în planul 
comportamentului social civilizat, demn. 

Acţiunea este, desigur, mult mai complexă; ea are implicaţii 
profunde asupra economicului, politicului, asupra climatului 
social dintr-un spațiu geografic dat. 

Datorită puterii de pătrundere şi forței de impact, canalul 
audiovizual este — dintre toate componentele comunicării de 
masă — cel mai bine plasat pentru a determina curente de opinie, 
pentru a înclina — uneori hotărâtor — balanţa unor decizii populare 
în probleme cruciale pentru o ţară sau un popor. În faţa confuziei 
şi controversei ce a cuprins Franţa când populaţia ei a trebuit să 
se pronunţe asupra aderării la Tratatul de la Maastricht, preşe- 
dintele François Mitterand nu s-a sfiit să îşi pună în joc 
autoritatea şi prestigiul, pledând la televiziune, într-o alocuţiune 
memorabilă — urmărită de un număr record de francezi, conform 
sondajului efectuat atunci —, cauza aderării. Cunoscut fiind 
scorul strâns cu care a fost votată aderarea, cercetătorii 
fenomenului înclină să atribuie acestui demers al preşedintelui — 
deci unei emisiuni TV — rolul de element care a înclinat decizia 
multor nehotărâți şi a tranşat astfel votul afirmativ. 

Acţiunea de instruire propriu-zisă 
Școala prin televiziune 


Alvin Toffler schiţa, în cunoscuta sa lucrare Al treilea val, 
o variantă a şcolii viitorului. În locul clasei tradiționale, cu elevii 
în bănci şi profesorul la catedră, el vedea un număr de tineri 
urmărind concentrați, fiecare la domiciliul familiei, micul ecran 
pe care de derulează lecţia, notând felurit expozeul profesorului 
şi formulându-şi întrebările, nelămuririle ce urmează a fi eluci- 
date de profesor prin comunicare interactivă. La data apariției 
cărții, mulţi au considerat tabloul drept „futurologie”. 

La scară globală, viziunea lui Toffler însemna, desigur, o 
previziune, dar pentru unele ţări ale lumii, tabloul reprezenta 
„descriere după natură”: o asemenea realitate există. În multe 
zone geografice, condiţii obiective nu permit funcționarea şcolii 
tradiționale. Australia, de exemplu, cu imense distanțe între 
ferme sau pâlcuri de locuinţe, nu poate organiza clase în care 
copii de aceeaşi vârstă să primească o instrucție şcolară 
adecvată; cu aceeaşi situaţie s-a confruntat Japonia, țară formată 
dintr-un mare număr de insule şi insulițe, unele cu populaţie atât 
de redusă, încât încercările de organizare a unor forme de 
învățământ clasic n-au dat rezultate satisfăcătoare. Peste tot unde 
au apărut astfel de probleme, canalul TV a oferit soluția: lecțiile 
au devenit emisiuni TV, profesorii — autori de mesaj audio- 
vizual, iar elevii (şi chiar studenţii, după cum vom vedea) — 
receptorii mesajului. Rezultatele, mult mai bune decât se aşteptau 
organizatorii sistemului, au dus la extinderea şi diversificarea 
programelor de teleşcoală. Acestea nu au mai vizat doar teri- 
toriile fără reţea de şcoală proprie sau vârstele mici. 

Astfel, emisiunile cu caracter didactic, difuzate de BBC pe 
teritoriul Angliei, s-au transformat într-o instituție de nivel 
universitar autonomă, cu catedre proprii, cu conducere centralizată, 
cu sistem bine pus la punct de verificări periodice şi examene 

anuale, cu o editură proprie, care pune la dispoziţia cursanților 
manuale, texte bibliografice şi toate cele necesare procesului de 
învățământ. În prezent, Open University (Universitatea deschisă) 
este instituţia care oferă tinerilor englezi ce nu pot urma cursurile 
şcolilor superioare tradiționale, şansa de a obține o diplomă 
universitară urmărind (cu maximă seriozitate şi cu implicarea 
necesară, desigur) un program de televiziune. Exemplul a fost 
preluat de Australia, unde Open University cunoaşte un succes 
şi mai relevant. În Japonia, veritabila „foame” de instruire şi de 
reciclare în muncă a dus la crearea unui canal TV cu răspândire 
națională, ale cărui tronsoane orare nu sunt altceva decât oferte 
de program şcolar, ce acoperă nevoile tuturor categoriilor de 
vârstă şi nivele de instrucție, de la şcoala primară la universitate. 

Principalele forme în care se întâlneşte televiziunea şcolară 
sunt: 


+ Televiziunea şcolară exclusivă 


Ea rezolvă singură şcolarizarea cursanților, asumându-și 
implicit şi rolul de a atesta calitatea învăţării prin certificate sau 
diplome de absolvire eliberate cursanților pentru ciclul şcolar 
respectiv. 


+ Televiziunea şcolară integrată 


Numai anumite părți din programa şcolară (discipline sau 
capitole din discipline) sunt predate cursanților prin lecţii TV, 
celelalte fiind parcurse de către aceştia în clase, cu profesori. 
Experimentele româneşti de televiziune şcolară integrată au 
vizat, de exemplu, materiile care se pretau cel mai bine mesa- 
Jului audiovizual şi în care deficitul de profesori foarte bine 
calificaţi era mare; ca urmare, anumite lecţii (capitole) din pro- 
grama de învățământ erau urmărite de către copiii clasei 
respective din toată ţara în clase, la televizor, la aceeaşi oră şi în 
aceeaşi zi, sub supravegherea profesorului clasei respective. 

+ Televiziunea şcolară completivă (sau complementară) 


Are drept obiect acțiunea în prelungirea şi în completarea 
demersului didactic al procesului clasic de învățământ. Programul 
acestui tip este gândit şi difuzat prin sincronizare cu programul 
şcolar naţional (sau al zonei căreia respectiva televiziune se 
adresează). 

Evident, o asemenea formă de instruire (mai exact: de 
completare a instruirii) prin televiziune nu acordă diplome sau 
atestări oficiale celor care o urmăresc. 


+ Televiziunea şcolară independentă (paralelă) 


Reprezintă ansamblul emisiunilor destinate învăţării 
(limbilor străine, de exemplu), difuzate total independent de 
programa şcolară ce funcționează într-un teritoriu dat. 


2.3. Funcţia de divertisment 


Pentru prima dată în istoria comunicării de masă, un canal 
care transmite ştiri întocmai ca presa (dar mai repede şi mai 
percutant), poate oferi spectacol de toate tipurile, de la cel 
muzical-coregrafic până la cel sportiv; ba chiar poate transforma 
ştirea însăşi într-un „micro-spectacol” supus regulilor comuni- 
cării, dar şi ale limbajului unei arte persuasive prin excelenţă: 
arta filmului. Această „putere” va sta la baza popularității fără 
precedent a canalului audiovizual, consfințindu-i şi întărindu-i 
statutul dobândit încă de la apariţie: acela de principal mijloc de 
divertisment al societății moderne, cel mai ieftin, cel mai divers, 
cel mai comod, cel mai accesibil din câte există. 

Marea noutate adusă de audiovizual în comunicare de masă 
este, aşa cum am mai arătat, transformarea oricărui tip de mesaj 
(informativ sau de tip artistic) într-un spectacol care „curge” 
continuu. Şi emisiunea de actualități este un spectacol. Subiectul 
„intern” ilustrat cu imagine este un „filmuleț” pentru plăcerea de 
a-l vedea, în deceniile patru şi cinci ale secolului nostru oamenii 

se duceau special în sala de cinematograf, unde urmăreau 
jurnalul de actualități. Subiectul „extern” este şi el un filmuleţ, 
cu atât mai interesant pentru receptor cu cât suportul de imagine 
al unei ştiri îl transportă în zone geografice necunoscute, 
oferindu-i peisaj exotic, insolit. Interviurile — mai scurte sau mai 
ample — sunt şi ele micro-spectacole, mici show-uri, în care un 
om se străduieşte să „țină ecranul”, să capteze atenția opiniei 
publice prin noutatea, prin senzaţionalul, prin înțelepciunea, prin 
farmecul, prin logica sau prin percutanţa ideilor sale. 

Concluzia se impune de la sine: un program TV profe- 
sional întocmit este un spectacol permanent. 

Modalitatea principală a împlinirii funcţiei de divertisment 
a televiziunii o reprezintă repertoriile artistice. Toate genurile 
creației au un important rol de catharsis. Teatrul TV, filmul, 
serialul, desenul animat, spectacolul de operă sau operetă, stagiunea 
simfonică sunt şi divertisment. Unele dintre elementele citate 
reprezintă, ce-i drept, repere de gust elevat, dar această caracte- 
ristică nu le „scoate” din sfera noţiunii. 

Ajungem astfel la ideea cu care vom încheia considerațiile 
consacrate funcțiilor comunicării electronice de masă. Cele trei 
direcții fundamentale de acțiune (sau cele trei funcţii) nu se 
realizează separat, în zone distincte ale programului, în emisiuni 
sau tipuri de emisiuni predestinate exclusiv informării, deconec- 
tării sau acțiunii educativ-formative. 

Informând, educi şi — prin transformarea informaţiei în 
spectacol — relaxezi; educând informezi şi deconectezi; propu- 
nându-ți să oferi telespectatorului clipe de relaxare, îi furnizezi, 
de regulă, informaţie interesantă, uneori surprinzător de consis- 
tentă în planul principiilor morale, al conştiinţei civice. 

3. DISFUNCŢIILE CANALULUI AUDIOVIZUAL 


3.1. Efemeritatea mesajului 


Este prima şi poate cea mai uşor de sesizat dintre limitele 
atotputernicului „mic ecran”. Am afirmat anterior percutanța 
mesajului televizat, puterea sa de pătrundere şi influențare; 
subliniindu-i acum efemeritatea nu comitem nicio contradicţie în 
termeni pentru că, vom vedea, cele două aspecte sunt compatibile 
şi coexistă perfect. 

O primă faţetă a neajunsului efemerităţii o constituie faptul 
că mesajul televizat zboară, se derulează rapid (verba volant, 
scripta manent, adevărul fiind valabil chiar dacă la cuvânt se 
adaugă imaginea), fără ca receptorul să-l poată opri pentru o mai 
exactă, mai nuanțată sau mai profundă percepere. 

Consecințele fenomenului sunt amplificate de o altă carac- 
teristică: spre deosebire de mesajul scris, către care receptorul 
„se duce” deliberat (simplul fapt că deschide un ziar presupune — 
şi chiar exprimă — disponibilitatea din acea clipă a cititorului, 
pregătirea lui pentru receptare), mesajul televizat nu se adre- 
sează — de regulă — unui receptor pregătit, abstras din alte preo- 
cupări sau acţiuni de moment. Nu o dată, telespectatorul pierde o 
parte a unui mesaj pentru că nu l-a prins de la început sau a fost 
sustras de la receptarea finalului de către o altă solicitare exte- 
rioară, fără a mai avea posibilitatea să reia sau să continue 
receptarea, ca în cazul lecturii presei. De foarte multe ori 
mesajul este pierdut în întregime; receptorul nu este disponibil 
pentru micul ecran pe o importantă zonă a programului zilnic. 


24 


Ziarul cumpărat dimineaţa şi, eventual, răsfoit în pripă, la prima 
oră pentru lectura titlurilor, va fi citit pe îndelete în primul 
moment de răgaz, uneori chiar la sfârşitul zilei. Cu programul 
TV nu se poate proceda la fel; tot ce s-a difuzat până în 
momentul de disponibilitate a receptorului s-a pierdut. 


3.2. Cronofagia 


Reprezintă al doilea element disfuncțional asupra căruia ne 
vom opri, stăruind chiar asupra lui pentru că, după cum se va 
vedea, nu mai este vorba despre un handicap în competiţia cu 
alte tipuri de mesaj, ci de o veritabilă imixtiune a televiziunii în 
varii domenii ale activităţii umane. Ea creează premisele unor 
consecințe nefaste, studiate şi măsurate cu multă aplicare de 
sociologia mass-media. Concret, cronofagia se traduce prin con- 
sumarea unui timp din ce în ce mai important ca volum pentru 
vizionarea programelor TV. Mai ales copiii petrec în faţa tele- 
vizorului, zilnic, un număr considerabil de ore, dar fenomenul 
este la fel de extins şi în rândul altor categorii de vârstă. 

Micul ecran este acaparant; mesajul audiovizual nu lasă 
disponibilitatea receptorului de a efectua, concomitent, o altă 
activitate (aşa cum se întâmplă în cazul mesajului radiofonic). 
Faptul că un om îşi petrece, în medie, circa 4 ore zilnic în faţa 
televizorului (cifră rezultată din măsurători de maximă 
credibilitate) îşi dezvăluie consecinţele când localizăm tipurile 
de activități din al căror buget „se fură” aceste ore zilnic 
(„Furtul” fund mult peste medie la anumite categorii de public şi 
în zilele de weekend sau concedii). 

Astfel, este direct vizată zona comunicării interumane, 
chiar în interiorul familiei. Prietenii au mai puţin timp pentru a 
se întâlni şi discuta; părinții acordă, la fel, un timp mai scurt 
convorbirilor, comunicării directe cu copiii, momentele de 
ceremonial social, atât de necesare unei existențe normale şi 
active, se răresc şi se scurtează. Proporţional se reduce timpul 

rezervat mişcării, plimbării în aer liber, activităților gospodăreşti, 
obligaţiilor sociale de tot felul. Consumul — mai ales cel excesiv 
— de program TV cultivă comoditatea, sedentarismul, reduce 
punţile întinse către semeni şi către exterior. 

Se pare însă că cel mai afectat este bugetul de timp destinat 
contactului cu sursele tradiționale (şi fundamentale) de cultură. 


3.3. Telerecepția în exces 


Neînsoțită suficient de alte contacte cu valorile culturii, 
cultivă pasivitatea în receptarea oricărui tip de mesaj. Demon- 
tând mecanismul acestui proces şi începând cu aspectele cele 
mai simple, observând că emisiunea TV, chiar dacă reuşeşte să 
creeze o implicare afectivă superioară altor tipuri de mesaj, nu 
izbuteşte să provoace aceeaşi participare intelectual-imaginativă, 
ea oferă totul de-a gata, faptele şi interpretarea lor primară (în 
domeniul informaţiei propriu-zise), dar mai ales story-ul şi 
viziunea supra lui (viziune scenaristică — dacă este o ecranizare —, 
regizorală, interpretativă, scenografică, din punct de vedere al 
imaginii etc.). 

Condiţia de consumator TV (prelungită în exces şi absolu- 
tizată ca ipostază) creează, cu timpul, nu numai acea „comoditate 
domestică” despre care aminteam la punctul anterior, ci, mai 
grav, comoditate intelectuală; uşurinţa de a rămâne pasiv şi de a 
primi totul de-a gata creează obişnuinţa periculoasă de a 
frecventa numai mesaje care, întocmai cu programul TV, exclud 
ideea de efort intelectual. Ori, se ştie, munca cu cartea, în 
general, şi mai ales cu lucrările de referință (dicţionare, enci- 
clopedii, tratate, cărți fundamentale) presupune efort şi este 
percepută ca atare de marea majoritate a tinerilor. Decalajul 
dintre facilitatea privitului şi trudnicia lucrului cu cartea, cu 
dificultatea alcătuirii unei fişe face ca, pentru o categorie 
periculos de extinsă a tinerilor, munca „de bibliotecă” să devină 
o activitate din ce în ce mai puţin frecventată. 

Rezultatul: acest reflex de comoditate ajunge să submineze, 
cu timpul, obişnuinţa şi tehnicile de muncă intelectuală, deprin- 
derea de a merge „la sursă”, atitudinea activă, creatoare, disponi- 
bilitatea de a cheltui efort în planul cunoaşterii 


3.4. Cultura mediatică 


Televiziunea determină o anumită uniformizare a gustului 
artistic al publicului. Goana după indici cât mai ridicați de 
audienţă determină astfel oferta de program să flateze gustul mai 
coborât, opțiunile îndoielnice pe scara axiologică. Dacă adăugăm 
bariera costurilor (licenţele de difuzare a filmelor, de preluare a 
marilor spectacole produse în lume) şi mai ales preţurile aproape 
prohibitive în domeniul producţiei proprii de spectacol, vom 
înțelege natura factorilor care diminuează capacitatea canalului 
de a se situa în permanenţă şi pe toate tronsoanele ofertei de 
program la cota maximă a posibilităţilor de care, teoretic, dispune. 

De la toate aceste realități până la crearea unui concept 
care să înglobeze şi să exprime insatisfacțiile provocate de 
acțiunea canalului în planul culturii nu mai era decât un pas. El a 
fost făcut prin conceptul cultură mediatică. 

Acest concept defineşte, în esență, o cultură a divertismen- 
tului, o simplificare a formelor culturale ce sunt reduse, condensate, 
comprimate, repovestite, resemnificate. Mass-media creează 
această cultură; ele încetează astfel a fi un canal prin care se 
transmit celelalte componente culturale şi devin ele însele un 
sistem cultural în sine, modelator pentru cel autentic cultural. 


3.5. False vedete, false evenimente 


Din nevoia de eveniment şi de „vedetă”, televiziunea are 
tendința să „fabrice” evenimente şi vedete — când acestea nu 
există — sau să dilate proporțiile şi semnificaţia celor existente. 

Diferenţa din ce în ce mai marcată între importanţa reală a 
faptelor reflectate (sau omise) şi aceea dobândită prin mediatizare 

(excesivă sau nulă) începe să devină o problemă socială de prim 
rang cu consecinţe ce trebuie să dea de gândit. Micul ecran 
devine un fel de oglindă cu puteri miraculoase, care măreşte ca o 
lupă sau micşorează (prin minimalizare sau omisiune) ca un 
binoclu folosit invers. Faptul are implicaţii adânci în acţiunile de 
„făurire a imaginii”, sintagmă la modă în momentul de faţă în 
campanii electorale sau de altă natură etc. 

Şi mai evidente apar lucrurile dacă urmărim aceeaşi idee cu 
aplicare la persoane. Oferind cu generozitate „dreptul de antenă” 
unor oameni deveniți „capete de afiş” peste noapte şi nu 
neapărat ca urmare a unor merite (uneori chiar dimpotrivă), 
canalul audiovizual nu numai că propune false modele, ci 
distorsionează grav scara reală de valori sociale, pune „lumina 
interesului public” asupra unor persoane şi asupra unor zone 
marginale. Aceasta, în timp ce adevăratele personalităţi, adevă- 
ratele valori sociale, cei ce împing înainte ştiinţa, tehnica, arta, 
cunoaşterea umană, economia etc. reuşesc extrem de rar să 
„ocupe canalul”, să se constituie în modele şi prin mediatizare, 
aşa cum în realitate sunt. 


3.6. Fenomenul manipulării 


Premisele teoretice şi practice ale procesului sunt: 

* comunicarea de masă nu este (precum comunicarea 
interpersonală) un fenomen reversibil, mesajul nu circulă în 
dublu sens; feedback-ul există, dar se realizează în timp; 

* informația nu este aproape niciodată egală cu mesajul 
(informaţie # mesaj), acesta din urmă incluzând, pe lângă ce se 
comunică, şi cum se comunică. 

Iată de ce receptorul mesajului vehiculat de mass-media, în 
general, este expus acţiunii de abatere de la obiectivitatea absolută. 
Pericolul devine mai grav în cazul canalului audiovizual, pe de-o 
parte datorită cantității şi puterii de pătrundere-acoperire a 
mesajului, dar mai ales din cauza caracteristicilor şi structurii 
acestui tip de mesaj. Dacă, în general, modul cum se comunică 

influențează sau chiar modifică receptarea informaţiei, este lesne 
de înțeles în ce măsură natura canalului audiovizual îşi pune 
amprenta de comunicare. 


3.7. Persuasiunea 


Este acțiunea prin care autorul de mesaj pledează — implicit 
sau explicit — pentru o idee sau teză, încercând să acrediteze o 
opinie, şi ca acțiune persuasivă, operaţiunea nu are nimic repro- 
babil în sine pentru că ea nu conține intenționalitate negativă. 
Pledoaria avocatului apărării nu ascunde (sustrage) piese de la 
dosar, ci poate cel mult evidenția şi interpreta acele piese (fapte, 
probe) care pun pe acuzat într-o lumină cât mai favorabilă şi pot 
convinge pe jurați de nevinovăția acestuia. Persuasiunea publi- 
cistică ţine, şi ea, de forța argumentării, de caracterul convingător 
al demersului, obținut nu prin deformarea sau trunchierea reali- 
tății reflectate, ci prin abordarea acelei realități într-o lumină 
favorabilă ideii acreditate. 

Televiziunea vehiculează cel mai persuasiv tip de mesaj 
din câte se cunosc până acum; îl ajută să fie aşa structura sa 
complexă. Posibilităţile extraordinare ale limbajului specific 
reunesc forța cuvântului (retorica, stilistica), armele măiestriei 
actoriceşti (voce, mimică, expresivitatea mişcării), armele atât 
de numeroase ale limbajului filmic, dar şi arsenalul persuasiv al 
programatorului de mesaj. 


3.8. Dezinformarea 


Termenul defineşte suprimarea brutală a oricărei obiectivități 
a mesajului, uneori abdicându-se şi de la elementarele precauţii 
de credibilitate. Acţiunea de dezinformare poate fi, şi ea, punc- 
tuală (printr-o emisiune sau într-o problemă anume) sau de 
durată. Evident, cadrul social-politic cel mai propice dezinformării 
prin mass-media, mai ales pe termen lung, îl reprezintă regi- 
murile totalitare de toate tipurile (fascist, comunist, dictatură 
militară etc.). 

Forma prin care se exercită preponderent acţiunea descrisă 
mai sus este cenzura. Plasată în afara instituţiilor respective, la 
nivelul redacțiilor sau la vârful decizional, sau insinuată sub 
forma autocenzurii în „reflexele” fiecărui profesionist, cenzura 
nu trebuie confundată cu viza profesională firească şi (conti- 
nuăm să credem) necesară pentru optimizarea formei finale a 
mesajului, pentru prevenirea (îngrădirea) pericolului de subiec- 
tivism pătimaş sau de distorsionare a comunicării din nepri- 
cepere, comoditate, insuficientă informare etc. Cenzura — ca ins- 
trument al dezinformării — reprezintă împărțirea semnalelor 
realității în difuzabile şi nedifuzabile, după criterii politice; tot 
aşa, ea împarte interpretările faptelor în dezirabile şi indezirabile 
în funcție de coincidenţa acestor interpretări cu tezele politice şi 
ideologice ale partidului unic. În lumina acestei realităţi, chiar şi 
funcții învecinate informării (funcția educativ-formativă, de ex.) 
sunt grav distorsionate, devenind acţiune de îndoctrinare. 


3.9. Televiziunea este un canal scump 


Cu aceasta, încheiem enumerarea factorilor disfuncționali 
ai audiovizualului. Din proprie experienţă, orice telespectator 
ştie că achiziționarea unui aparat, procurarea şi instalarea antenei, 
plata abonamentului curent şi, mai ales, a celui pentru servicii 
suplimentare (televiziunea prin cablu, de exemplu) reprezintă o 
sumă superioară costului cumpărării a 1-2 ziare zilnic; mai ales 
categoriile defavorizate ale populație din ţările sărace suportă cu 
dificultate cheltuiala presupusă de un televizor în locuinţă. 

„Scumpetea” canalului este însă un factor de reținut mai 
ales pentru costurile înregistrate la realizatorul şi emitentul de 
mesaj. Utilajele, aparatura, licenţele de difuzare, forţa de muncă, 
deplasările necesare realizării mesajului şi transportului lui până 
la abonaţi — prin relee la sol, prin satelit sau prin cablu — 
presupun costuri deosebite şi în continuă creştere. 

4. JURNALUL ŞI COMPONENTELE SALE: 
ȘTIREA, REPORTAJUL, COMENTARIUL DIN OFF 


e Jurnalul de ştiri: tipologie, loc în grila de programe, 
echipa 

e Ştirea — cel mai scurt mesaj audiovizual 

e Reportajul — elemente de realizare a unui produs audio- 
vizual complex: pre-producţie, producție, post producție 

e Voice-over sau comentariu off, alternativa la un reportaj 
sărac 


4.1. Jurnalul de ştiri 


„Cu excepţia unui concert simfonic, în care rolul orchestrei 
este evident, numai într-un jurnal TV mai putem reliefa acest 
adevăr — el este dovada manifestă a spiritului şi muncii de 
echipă” (Carl Haussman). 

Jurnalul de ştiri durează aproximativ 30 de minute şi este 
plasat în intervalul de prime time, adică între 18.30 şi 22.30, 
când mai mult de 60% din public urmăreşte programele propuse, 
în special ştirile de seară. Radiografiind cotidianul prin 20-25 
subiecte de actualitate, jurnalul creează realitatea unei zile. În 
spatele imaginilor care apar pe micul ecran se află însă sute de 
ore de muncă ale unei echipe formate din jurnalişti şi tehnicieni. 

În cazul jurnalului de ştiri, ca şi în cazul altor programe, 
publicul iubeşte ideea de gen care aduce promisiunea unei repe- 
titii, dar şi a unei permanente noutăţi. Beneficiarii acestui con- 
cept sunt: 

a) publicul, pentru că experimentează repetat aceeaşi plăcere; 

b) realizatorul, pentru că a găsit formula de succes; 

c) instituția de presă, pentru că nu are bătăi de cap în 
alcătuirea planului de buget. 

Un astfel de format creează stereotipii prin generic, grafică, 
imagine şi mai ales prin prezentator. Jurnalul TV este un 
program predominant informativ. Orice idee de televiziune 
trebuie să aibă două funcții: de a informa şi de a distra. În cazul 
televiziunii publice, apare şi un al treilea rol, acela de a educa. A 
distra înseamnă, prin extensie semantică, tot ceea ce telespec- 
tatorului i-ar crea o stare plăcută; nu numai cântec şi dans, dar şi 
informaţie care să-l amuze, să-l intereseze, să-l şocheze, cu 
scopul vădit de a-l interesa. Publicul dobândeşte sentimentul 
apartenenței la un jurnal anume nu numai prin prisma prezen- 
tatorului şi a reporterului, ci şi prin prisma informaţiei în sine 
care problematizează realitatea. Ştirile bune şi ştirile rele 
realizează un echilibru informaţional, un tablou al realității, aşa 
cum este ca. 

Publicul este interesat de spectacol, de aceea din ce în ce 
mai mult jurnalul de televiziune a devenit spectacolul infor- 
mației. Jurnalul de televiziune realizează şi un spectacol al 
vitezei: el oferă maximum de informaţie într-un interval de timp 
cât mai scurt. În acest sens, realizatorii de televiziune au creat 
spectacolul informativ cu două formate: jurnalul clasic, cu 
prezentator/i şi jurnalul tout-images. 


4.1.1. Tipuri de jurnal 


1) Jurnalul clasic, cu prezentator, care este stăpânul absolut 
al jurnalului. Acest tip de jurnal impune ritm şi garantează 
veridicitatea ştirilor. 

Prezentatorul citeşte lansările materialelor, numite şi capete 
video sau INTRO-uri, de pe un monitor plasat în faţa obiec- 
tivului camerei, numit prompter sau autoscript. Pe monitor 
rândurile lansărilor curg în ritmul de lectură al prezentatorului, 

astfel încât el dă impresia că se adresează liber, direct tele- 
spectatorului. De rezervă există pe pupitru coli A4 pe care sunt 
tipărite lansările (capetele video) în ordinea apariției lor pe 
prompter. Lansarea (capul video) oferă telespectatorului exact 
atâta informaţie cât să-i trezească curiozitatea de a urmări ştirea. 

Nu numai conținutul lansării, dar şi tonul şi mimica 
prezentatorului au rolul de a menţine trează atenţia publicului. În 
ultima vreme, punerea în scenă a informaţiei a devenit mai 
importantă decât informaţia în sine şi astfel prezentatorul devine 
star, animatorul unui spectacol, nu de varietăţi, ci al informației 
cotidiene. 

2) Jurnalul tout-images. Pentru a transmite maximum de 
informație în minimum de timp, prezentatorul este înlocuit de 
flash-uri, adică materiale înregistrate cu imagini, comentariu, 
sincroane. În zilele de astăzi, jurnalul tout-images, de tip 
Euronews este în plin avânt, deoarece satisface gustul publicului 
pentru informaţie. Într-un astfel de jurnal informaţia este starul. 
Informaţia este stăpân absolut prin comentariu, imagine şi 
ambianţă. 


4.1.2. Jurnalul în grila de programe 


Grila de programe este un „meniu” care creează obişnuinţe. 
Prin grilă, postul de televiziune trebuie să satisfacă gusturile 
publicului, dar urmăreşte şi obţinerea unei audienţe cât mai 
mari, din cauza concurenţei din ce în ce mai agresive. 

În „menu-ul” unui post de televiziune, actualitatea, ilustrată 
prin jurnalul de ştiri, informaţii sportive, emisiunile magazin şi 
dezbateri, ocupă aproximativ 30% din grilă. 

În progresie rapidă sunt serialele şi filmele, care ocupă 30- 
40% din grilă. 

Din cauza costului de achiziție destul de ridicat, specta- 
colele de teatru şi de operă ocupă mai puțin de 5% în grila de 
programe. 

Varietățile sunt indispensabile în grilă, pentru că ele 
creează vedete. Astfel, emisiunile de divertisment ocupă 25% 
din grila de programe a oricărui post de televiziune. 


4.1.3. Echipa jurnalului 


Indiferent de postul de televiziune unde sunt difuzate, toate 
jurnalele sunt rezultatul unei munci în echipă. Jurnalele de tele- 
viziune au în comun procesul de producție, pregătirea, realizarea 
şi difuzarea. 

În acest proces sunt angrenaţi o mulțime de jurnalişti şi 
tehnicieni, grupați în echipa redacțională şi echipa tehnică. 

Stăpânul absolut al departamentului de ştiri este directorul, 
în fața căruia răspund atât echipa tehnică, cât şi cea redacțională. 
El gestionează bugetul şi mijloacele de producţie şi hotărăşte 
orientarea jurnalului, formatul şi organizarea lui. Directorul are 
ultimul cuvânt în selectarea, ierarhizarea şi durata emisiei, 
precum şi în selectarea invitaţilor în jurnal, a construirii deco- 
rului, în planificarea campaniilor de promovare sau în realizarea 
edițiilor speciale. O parte din atribuții sunt preluate de redac- 
torul-şef care supervizează selectarea şi ierarhizarea ştirilor, în 
funcție de politica editorială a postului şi a stilului jurnalului. De 
asemenea, ei stabilesc necesarul de resurse umane şi tehnice 
pentru acoperirea filmărilor din ziua respectivă. 


4.1.3.1. Echipa redacțională 


Pentru a înţelege mai bine activitatea în cadrul unui depar- 
tament de ştiri, vom face un studiu de caz pe Jurnalul TVR, a 
cărui echipa redacțională se împarte în redacția ştiri interne, 
redacţia ştiri externe şi redacția corespondenţi. 

Redacția externe şi redacția corespondenţi au fiecare câte 
un editor coordonator, care stabileşte un presumar al eveni- 
mentelor din domeniul din subordine, adună propunerile de 
subiecte cu corespondenţii interni sau externi, şi le propune în 
şedinţele redacționale. 

Producătorul jurnalului este cel care manageriază 
informaţia şi realizarea tehnică a jurnalului pe care îl produce, 
cu ştiri interne, externe şi corespondențe. El împarte sarcinile 
reporterilor, în funcție de subiectele propuse de aceştia sau de 
agenda zilei, şi urmăreşte îndeplinirea lor. El întocmeşte 
desfăşurătorul, documentul fundamental care indică ordinea, 
durata şi formatul materialelor, face ierarhizarea jurnalului, 
stabileşte ordinea şi durata materialelor care intră în jurnal. Tot 
el are ultimul cuvânt în cazul renunțării la anumite materiale sau 
la introducerea unor ştiri de ultimă oră în timpul emisiei 
jurnalului. 

Editorii sunt la curent cu tot ce se întâmplă pe domeniile 
intern, extern şi corespondenţi, stabilesc agenda zilei şi propun 
subiecte. Ei sugerează modul în care sunt culese informaţiile, în 
funcție de importanţa fiecărui material în jurnal (cine va fi 
intervievat, ce întrebări ar trebui puse, ce elemente trebuie atinse 
în culegerea informaţiilor). Ei coordonează reporterii de pe teren 
şi le comunică modificările de ultimă oră, pot cere întreruperea 
unei filmări pentru a merge la o alta mai importantă. După ce 
reporterii se întorc de pe teren, editorii primesc scripturile şi 
editează, şi stabilesc structura materialului, adaugă informații 
suplimentare de ultimă oră pentru că urmăresc permanent 
agenţiile şi fluxurile de ştiri. 

Producătorul de package este responsabil cu „împache- 
tarea” materialelor din jurnal, adică dă forma finală a reportajelor 
care apar pe post, din punct de vedere al imaginii şi al sunetului. 
El selectează imaginile care compun materialele la montaj, 
sincroanele cele mai reprezentative, caută secvenţe de ambianță 
potrivite şi hotărăşte durata şi ordinea lor. În funcţie de conţinutul 
materialelor, hotărăşte structura graficelor, hărților, animației 
etc. şi lucrează la realizarea lor împreună cu graficianul de 
serviciu. De asemenea, realizează headlines-urile de la începutul 
Jurnalului, tease-urile şi billboard-urile/jingle-urile folosite în 
cazul evenimentelor speciale (inundaţii, cutremur, alegeri). Sub 

presiunea deadline-ului, hotărăşte ordinea în care intră materialele 
la montaj, în funcție de priorități. 

Reporterii fac munca de teren, vin cu idei de subiecte sau 
acoperă subiectele indicate de editori şi hotărâte de producător. 
Ei fac transmisii în direct de la evenimentele la care participă şi 
transmit în redacție informațiile şi imaginile. Când se întorc de 
la filmare, redactează scriptul materialului. După ce scriptul este 
văzut şi editat de editori, reporterul merge la montaj, unde 
lucrează împreună cu editorul de imagine şi producătorul de 
package la montarea reportajelor. 

În cadrul ştirilor externe şi în redacţia de corespondenţi 
teritoriali, redactorii sunt cei care preiau şi redactează cores- 
pondenţele (teritoriale) sau redactează ştirile apărute pe agenţiile 
internaționale (externe). 

Prezentatorul reprezintă imaginea jurnalului, asigură 
coerenţa ştirilor şi este purtătorul de cuvânt al muncii unei 
armate de oameni, deci are pe umeri o mare responsabilitate. El 
primeşte video-urile sau intro-urile materialelor din jurnal şi le 
editează în funcție de stilul său de prezentare. Aproximativ 2-3 
puncte din rating-ul de audiență sunt câştigate (sau pierdute, 
după caz) de personalitatea şi profesionalismul prezentatorului. 
În prezentarea ştirilor, prezentatorul respectă sumarul stabilit de 
producător şi se adaptează modificărilor pe care acesta le face în 
ierarhizare, în timpul jurnalului. 


4.1.3.2. Echipa tehnică 


Operatorii de imagine sau cameramanii fac munca de 
teren împreună cu reporterii, ei sunt responsabili de imagine. Cei 
care filmează prezentatorul la emisia în direct sunt operatori de 
platou. 

Editorul de imagine este cel care asigură montajul mate- 
rialului, forma finală în care acesta ajunge pe post, prin lipirea 
imaginilor, a comentariului şi a sincroanelor. 

Regia de emisie asigură transmisia în direct a jurnalului şi 
este formată din regizorul de emisie, care are rolul unui căpitan 
de navă, pentru că el coordonează operatorii de platou, sunetiştii, 
inginerii de emisie, vtr-iştii (cei care introduc casetele în emisie) 
şi asistenții tehnici. 

Tot în cadrul echipei tehnice sunt încadraţi şi documen- 
tariştii, cei care se ocupă de arhivarea imaginilor importante şi 
furnizarea lor în momentul în care reporterul le cere pentru 
ilustrarea anumitor materiale. 

În cazul jurnalelor din străinătate, o categorie aparte o 
formează reporterii speciali, care au accepțiune diferită în 
Anglia şi Franţa. La noi, posturile comerciale Antena 1 şi Pro Tv 
au împrumutat termenul de corespondent special, folosit cu 
sensul de trimis special într-o zonă în care se întâmplă lucruri de 
mare interes. 

În Franţa, reporterul special face toată munca de teren. El 
este reporter şi operator de imagine, în acelaşi timp. Ei culeg şi 
transmit informaţia prin imagini, interviu şi comentariu. 

În Anglia şi Statele Unite, reporterul special poartă denu- 
mirea de „free-lancer”. El nu este angrenat în structura unui post 
de televiziune anume. Free-lancer-ul culege informaţia, montează 
imaginile şi scrie comentariul. El vinde materialul finit postului 
care oferă cel mai mult. 

Structura departamentului de ştiri de la TVR, la care ne-am 
referit mai sus, respectă modelul jurnalismului american, unde 
protagonistul este producătorul. El stabileşte durata ştirilor, 
poate face schimbări în ierarhizarea jurnalului, poate renunța la 
anumite materiale, poate introduce ştiri de ultimă oră. Niciun 
Jurnal nu poate funcționa fără desfăşurător, care reprezintă docu- 
mentul esenţial pentru buna desfăşurare a emisiei. În desfăşurător 
sunt precizate ordinea ştirilor, durata fiecăreia dintre ele, for- 
matul şi natura suportului. 

4.1.4. Componentele jurnalului 
4.1.4.1. Stirea 


Ştirea este cel mai scurt mesaj audiovizual, 15-20 secunde. 
Este un text scurt citit de prezentatorul jurnalului, prima 
informație despre un eveniment, înainte să apară imagini şi 
interviuri. Răspunde la întrebările fundamentale (cei 5 w şi 1 h): 

— CINE (who)? 

— CE (what)? 

— CAND (when)? 

— UNDE (where)? 

— DE CE (why)? 

— CUM (how)? 

Ierarhizarea informaţiei în cadrul ştirii se face după regula 
unității dramatice: punct culminat — efect — cauză, în aşa-numita 
piramidă inversată. 


Exemplu 

Un bloc din centrul capitalei a explodat cu puțin timp în 
urmă. Zeci de oameni Sunt prinşi sub dărâmături, dar încă nu 
se cunoaşte numărul total al victimelor. Primele indicii arată 
că este vorba de o acumulare de gaze. Vom reveni cu 
amănunte în Scurt timp. 


Orice informație este o potenţială ştire, dacă respectă anumite 
criterii. Potrivit Oxford Dictionary, ştirile sunt informații noi şi 
interesante, evenimente proaspete. 

Criterii de selecție sau calitățile ştirii: 

— PROXIMITATEA TEMPORALĂ (evenimentul s-a petrecut 
cât mai aproape de momentul transmiterii informaţiei) — acum o 
oră, azi, acum câteva minute. 

— PROXIMITATEA SPAŢIALĂ (interesează ce se întâmplă 
în oraşul tău, în ţara ta). 

— RELEVANŢA (ce îi afectează direct pe telespectatori: 

taxe, prețuri, legi). 

— PROEMINENȚA PERSONALITĂŢII IMPLICATE (cu cât 
este mai cunoscută persoana implicată, cu atât ştirea este de mai 
mare interes). 

— SENZAȚIONALUL (întâmplările senzaţionale din viaţa 
oamenilor au stârnit întotdeauna interesul publicului, care vrea 
să se identifice cu persoanele în cauză). 

— DRAMA (atentate, epidemii, războaie, cutremure devas- 
tatoare). 

— INTERESUL UMAN (eveniment în viața unui om obişnuit). 

— SPORT (rezultate excepționale sau scandal). 

— VREMEA (fenomene extreme: ninsori abundente, 
inundații cu victime şi pagube, temperaturi neobişnuite pentru 
perioada respectivă, prea ridicate sau prea scăzute). 

— DIVERTISMENT (se foloseşte de obicei în finalul 
Jurnalului, pentru a termina într-o notă amuzantă sau relaxantă). 


Exemplu 
Un individ câştigă un proces împotriva unei mari 
companii. Un outsider câştigă o competiţie sportivă majoră. 


Jurnaliştii de la postul de televiziune BBC au stabilit 
10 criterii de urmărit înainte de difuzarea ştirii: 

1) relevanţa? 

2) importanţa? 

3) este tragică/amuzantă? 

4) este neobişnuită? 

5) este ultima/prima/cea mai mare/mică/rea/trumoasă? 

6) imediată? 

7) iminentă? 

8) controversată? 

9) face pe oameni să urmărească Jurnalul? 

10) se va vorbi despre ea (la coafor, la restaurant, în 
magazin)? 

Structura ştirii 

O ştire are un singur unghi de abordare. Secretul de a avea 
o ştire cu impact la public este să spui exact ce s-a întâmplat, să 
fii clar, concis, stăpân pe tine, încredere pe care o transmiţi şi 
telespectatorului. 

Alte elemente care trebuie respectate sunt următoarele: 

— se vor folosi abrevieri numai în cazuri cunoscute; 

— în cazul personalităților, se va spune întâi funcția, apoi 
numele, fără apelativul domnul, doamna etc.; 

— numerele se rotunjesc, cifrele rămân neschimbate. 


Exemplu 
Aproape 300 de răniţi (nu 291), dar 9 morți (nu aproape 10) 


— se va începe cu cifrele în cazul bilanţurilor de vieți omeneşti; 

— sursa se va menţiona la final; 

— se va evita diateza pasivă, gerunziile, negaţiile. 

Jurnalistul irlandez Tom McGuire, de la RTE, a stabilit 
6 elemente de autonomie a ştirii: 

* care este informaţia esenţială? 

* de unde vine informaţia? 

* ce este nou? 

* sunt verificate faptele? (încrucişarea a cel puţin 

3 surse) 
* care sunt personajele şi ce spun ele? 
* care sunt posibilele efecte şi consecinţe? 


4.1.5. Rolul prezentatorului în jurnalul TV 
Etapele premergătoare filmării 


Machiajul 


Înainte de a apărea în faţa camerei trebuie pregătită apariţia 
cu ajutorul tehnicilor de machiaj, pentru a îmbunătăţi, corecta 
sau schimba. 

Se ştie că o cameră de luat vederi distorsionează culorile şi 
trăsăturile naturale. 

Astfel, machiajul trebuie adaptat condiţiilor de expunere la 
lumină (depinde de temperatura de culoare a luminii 3500 k sau 
5000 k). 

De exemplu, o lumină roşiatică cere un machiaj mai rece 
decât cel folosit pentru o temperatură de culoare mai ridicată. 
Din experiență se ştie că becurile obişnuite — incandescente — 
îngălbenesc. De aceea, se va folosi complementara galbenului, 
adică albastru). 

Fondul de ten trebuie să se apropie mai mult de culoarea 
pielii, indiferent de luminozitatea tenului. De regulă, sunt prefe- 
rate fondurile de ten cele mai deschise deşi, pentru tenurile 
foarte deschise se foloseşte fond de ten mai închis ca să nu apară 
pe cameră o faţă de culoare roz. 

Penumbrele de pe față se rezolvă cu pudră translucidă. 

Culorile reci au tendinţa de a fi accentuate de cameră, de 
aceea se preferă în televiziune culorile calde. 

Dacă lumina în studio nu este aranjată aşa cum trebuie, 
culorile din background (decor) se pot reflecta, uneori, pe fața 
prezentatorului. 

În cazul în care prezentatorul este filmat în prim plan sau 
gos-plan, machiajul trebuie să fie subtil, rafinat. 

O reflectare prea puternică a luminii creează impresia de 
față uleioasă. În schimb, o reflectare mai slabă creează impresia 
de rigiditate, de lipsă de viaţă. 


Regulă 

Machiajul se face în camere luminate special, aproape în 
aceleaşi condiții de lumină apropiate de spațiul în care se 
realizează filmarea sau de cele ale studioului TV. 

Decizia privind culorile utilizate într-un anume tip de 
filmare este luată de regulă de directorul artistic sau de make-up 
artist (machior). 

Vestimentaţia 


Trebuie adaptată formatului producției şi stilului prezenta- 
torului. Prezentatorul trebuie să fie atrăgător şi să dea impresia 
de „bine îmbrăcat” nu de luxos. 

În general, la un interviu trebuie creată apariţia de om 
obişnuit, nu de participant la petreceri de mare clasă. Linia vesti- 
mentară, textura folosită, detaliile şi accesoriile sunt foarte vizibile 
pentru cameră şi pot avea semnificaţii foarte puternice . 

Accesoriile sunt permise în funcţie de stilul emisiunii dar 
nu trebuie să depăşească una sau două piese. 

Se ştie că televiziunea îngraşă cu câteva kilograme, de 
aceea hainele trebuie să fie ceva mai strânse pe corp, cu o linie 
clasică. 

Trebuie păstrat, de asemenea, echilibrul culorilor între decor 
şi prezentator. Dacă unul din elemente are culori slab saturate 
celălalt trebuie să aibă puternic saturate. 


Prezentatorul şi sunetul 


Prezentatorul de televiziune trebuie să vorbească clar, 
răspicat, persuasiv. O voce cu o rezonanță puternică şi o 
pronunțare nuanţată nu sunt primele calităţi. În primul rând, 
prezentatorul trebuie să fie (sau, cel puţin, să pară) convins de 
ceea ce spune. 


Pentru dicție 
Exerciţii pentru încălzirea vocii 


BRA BRE BRI BRO BRU BRĂ BRÎ 
CRA CRE CRI CRO CRU CRĂ CRÎ 
DRA DRE DRI DRO DRU DRA DRÎ 
FRA FRE FRI FRO FRU FRĂ FRÎ 
GRA GRE GRI GRO GRU GRĂ GRÎ 
HRA HRE HRI HRO HRU HRĂ HRÎ 
JRA JRE JRI JRO JRU JRĂ JRÎ 

MRA MRE MRI MRO MRU MRĂ MRI 
PRA PRE PRI PRO PRU PRĂ PRI 


SRA SRE SRI SRO SRU SRĂ SRI 
TRA TRE TRI TRO TRU TRĂ TRI 
ȚRA ȚRE ŢRI ȚRO ȚRU ȚRĂ ȚRI 
VRA VRE VRI VRO VRU VRĂ VRI 
XRA XRE XRI XRO XRU XRĂ XRI 


STRA STRE STRI STRO STRU STRĂ STRI 
JDRA JDRE JDRI JDRO JDRU JDRĂ JDRÎ 


MABAPA 
MABEPE 
MIBIPI 

MOBOPO 
MĂBĂPĂ 
MÂBÂPÂ 


BAB CAC DAD FAF GAG HAH JAJ MAM PAP 
BEB CEC DED FEF GEG HEH JEJ MEM PEP 
BIB CIC DD FF GG HH JJ MIM PIP 
BOB COC DOD FOF GOG HOH JOJ MOM POP 
BUB CUC DUD FUF GUG HUH JUJ MUM PUP 
BĂB CĂC DĂD FĂF GĂG HĂH JĂJ  MĂM PĂP 
BÂB CÂC DÂD FÂF GÂG HÂH JÂJ  MÂM PÂP 


Tot pentru dicție recomandăm următoarele exerciții: Spune 
cât se poate de clar şi rapid următoarele combinații... 


ADAM ARGINTESCU ANCHETA A PRINS ACEEAȘI ABSURDĂ 
ABERAŢIE 

BOUL BREAZ BĂRLOBREAZ LESNEA ZICE BOUL BREAZ 
DAR MAI LESNE A DEZBĂRLOBREZI BĂRLOBREZITURA 
DIN BOII BĂRLOBREZENILOR 


CAPRA NEAGRA CALCĂ-N CLINCI CLINCIUL CRAPĂ CAPUL 
CAPREI NEGRE IN CINCI CUM A CRĂPAT ȘI CLINCIUL ÎN 
CINCI 


COSAŞUL SAŞA CÂND COSEȘTE CÂT ŞASE SAŞI SAȘUL 
COSEŞTE ŞI-N SUS ŞI-N JOS LA CASA SA COSEŞTE SAŞA 
ŞI-N ŞOSEA CĂCI ŞASE SATE SAŞA ȘTIE CE ŞANSĂ SAȘA-ŞI 
PUSE SIEŞI 


REGE PARAGARAFARAMOS CÂND TE VEI DEZORIGINALIZA? 
MA VOI DEZORIGINALIZA CÂND CEL MAI ORIGINAL DINTRE 
ORIGINALI SE VA DEZORIGINALIZA DAR CUM CEL MAI 
ORIGINAL DINTRE ORIGINALI NU SE VA DEZORIGINALIZA 
NICI EU REGE PARAGARAFARAMUS NU MĂ VOI DEZORI- 
GINALIZA 


UN COCOSTĂRC S-A DUS LA COCOSTÂRCĂRIE SĂ COCO- 
STÂRCĂREASCĂ  COCOSTÂRCĂRITA LUI COCOSTÂRCĂ- 
TOARE DE COCOSTÂRCI COCOSTÂRCĂTORI 


Cuvinte lungi: 


OTORINOLARINGOLOGIE 
STERNOCLEIDOMASTOIDIAN 
DEZARHIEPISCONSTANTINOPOLIZEZE 
SUPERCALIFRAGILISTICEXPIALIDOSION :) 


Pentru încălzirea muşchilor feţei se fac anumite exerciţii 
care, efectiv, vă fac să vă strâmbaţi în faţa oglinzii. 

Un alt exerciţiu de dicție este cel cu creionul. Se citesc, cu 
voce tare, cuvinte sau fraze cu creionul între canini, cât mai 
corect posibil. Limba trebuie să lovească creionul şi să nu 
alunece deasupra sau dedesubtul creionului. 


Vorbind despre sunete, putem spune că avem de-a face, ca 
prezentatori, cu următoarele tipuri de microfoane: 

— microfonul lavalieră (care se pune la rever sau cravată). 
Acest tip de microfon creează o mai mare mobilitate; 

— microfonul clasic — la acest tip de microfon trebuie 
vorbit puţin deasupra lui, nu chiar în el pentru că distorsionează 
anumite cuvinte, dacă pronunția este defectuoasă; 

— microfonul (girafă) suspendat — acest tip de microfon 
este utilizat de regulă la filmările exterioare. Astfel, prezenta- 
torul trebuie să se mişte pentru a putea fi urmărit de tehnicianul 
de sunet. 

Trebuie evitată „fâţâiala” prin platou (de tip Horia Brenciu) 
pentru a nu obosi telespectatorul. 


Prompterul (textul curge pe monitor) este ataşat în fața 
camerei. Distanţa nu este întâmplătoare, trebuie să fie destul de 
aproape să fie citit dar nu atât de aproape ca telespectatorul să 
sesizeze mişcarea ochilor. 

La începuturile televiziunii se foloseau Cue card — cartoane 
mari pe care era scris textul prezentării. 


Comportamentul în faţa camerei 


La interviu, reporterul nu se uită la cameră. 

Controlul corpului este important, iar pentru asta trebuie să 
existe un control al tracului (stare de inhibiţie anxioasă paroxis- 
tică, legată de o situaţie care face obiectul unei stări de inhibiție 
anxioase. Tracul este frică — o agresiune psihologică ce provoacă 
o reacție de apărare din partea glandelor suprarenale. Acestea 
secretă adrenalină în exces, ceea ce duce la creşterea glicemiei, a 

tensiunii arteriale şi a globulelor roşii. Hipotalamusul poate 
antrena uneori reacții musculare sau viscerale — adică — dacă ai 
emoții nu trebuie să scapi de ele ci să le controlezi). 


Oamenii desfăşoară două dialoguri: verbal-conştient şi 
nonverbal-inconştient. 

În conversațiile directe efectul maxim al cuvintelor nu 
depăşeşte 7%. 


e 7% verbal (cuvintele); 
e 38% vocal (tonalitatea, inflexiunea); 
e 55% comunicarea nonverbală. 


Se menţine permanent contactul vizual cu interlocutorul; 
privirea directă, ochi în ochi, exprimă interes pentru comunicare; 
privirea fixă exprimă retragerea în sine; privirea pe sub pleoape 
sau de sus — superioritate, neconcordanţă, neîncredere. Prezenta- 
torul sau reporterul care ia un interviu trebuie să stea drept pe 
scaun dar relaxat. Înălţarea capului semnifică siguranță, demni- 
tate, încredere. 

Mâinile împreunate închid un cerc, creează o barieră între 
reporter/prezentator şi lume. Mâna dusă la gât semnifică trăirea 
unei amenințări şi autoprotecție. Mâna dusă la gură exprimă 
nevoia de autocontrol, dusă la frunte oboseală sau alungarea 
unor gânduri. 

Crainicul nu se joacă cu părul, cu pixul, nu-şi învârteşte 
inelul sau verigheta pe degete etc. 

Punctele de articulaţie au şi ele un rol esențial. Când stai 
într-un fotoliu confortabil, moale, eşti relaxat şi îţi pierzi con- 
centrarea, de aceea trebuie să îţi găseşti un punct de sprijin, 
picioarele. Iar mâinile trebuie să stea cât mai strânse pe lângă corp. 

Picioarele trebuie să stea perpendicular pe sol, având o 
distanță de aproximativ 20-30 cm, pentru ca greutatea corpului 
să fie egal distribuită pe ambele picioare. 

Coatele trebuie să fie distanțate de corp în mod natural, 
pumnii sprijiniți pe marginea mesei, iar umerii trebuie să fie 
drepți. 

Atunci când greutatea corpului este corect distribuită pe 
punctele de articulaţie (bazin, picioare, coate, umeri) bustul şi 
capul se redresează, moment în care apare senzaţia de securitate, 
iar concentrarea se accentuează şi mobilitatea este mare. 

Pentru controlul corpului în picioare, tehnica este necesară 
pentru a evita balansul corpului sau asimetria provocată de 
plasarea unui picior în faţa altuia. 


Respirația 


Este dovadă a controlului corpului şi ocupă un rol important. 

Vocea funcţionează ca un instrument cu corzi. 

Aerul care intră în plămâni determină vibrația corzilor 
vocale, dacă nu este aer nu va exista nicio vibraţie vocală. Aerul 
insuficient dă naştere unor vibrații defectuoase. 


Cum respirăm? 


Cutia toracică trebuie umplută cu aer, apoi trebuie relaxată 
prin eliminarea progresivă a aerului până când în plămâni 
rămâne minimul necesar. Se repetă apoi tot exercițiul. Dacă 
încercaţi să vorbiţi în timp ce are loc acest procedeu de respi- 
rație, veţi observa că în momentul în care deschideţi gura pentru 
a emite sunete aerul va ieşi dintr-o dată, iar aspiraţia profundă şi 
completă se va vedea şi auzi. 

Acest tip de respirație poate fi practicat înainte de emisie, 
pentru a mări circulația sanguină. Dacă rezerva este de la 
început prea mare, trebuie ca nivelul să fie reglat în timpul 
pauzelor. Toate aceste lucruri trebuie făcute fără prea multe 
reflecții, iar exerciţiul se poate face în timpul oricărei conversații. 

În timpul vorbirii, plămânii trebuie utilizaţi la jumătate din 
capacitate. Ceea ce permite controlarea aerului expulzat din 
plămâni. 

Respirația poate fi toracică sau abdominală. 

În televiziune este de preferat respiraţia abdominală. În 
acest tip de respirație aerul intră prin relaxarea diafragmei şi 
poate fi controlat tot cu ajutorul acesteia. 


În faţa camerei 


Cel mai important lucru este ca prezentatorul să creeze 
contactul vizual cu telespectatorul, pentru a da impresia de 
comunicare. 

Primul lucru pe care trebuie să îl facă este să privească 
direct în cameră şi să aibă un bun grad de comunicare cu ceilalți 
membri ai echipei. Este greu să fii natural când ştii că eşti 
urmărit de milioane de ochi, de aceea, prezentatorul trebuie să-şi 
imagineze că vorbeşte în fața unei familii de 3-4 persoane care 
stau în camera de zi la câțiva metri de televizor. 

Prezentatorul TV trebuie să-şi elibereze mintea de imaginea 
a milioane de oameni care stau să-i urmărească discursul. 

Pentru stabilirea contactului vizual este obligatoriu ca 
privirea să fie orientată spre cameră, iar contactul vizual cu 
„ochiul de sticlă” să fie menținut cât mai mult posibil. 

Privirea trebuie orientată exact prin lentilele camerei şi nu 
la lentile. Privitul la lentile şi nu prin lentile creează o impresie 
de discontinuitate şi de întrerupere a comunicării. 

Motivul pentru care se insistă asupra acestui raport este 
acela că în cazul unui prim plan acțiunile vor părea mai puternice. 

Schimbul de la o cameră la alta nu trebuie făcut cu 
rapiditate ci cu blândeţe. 

Dacă observi că nu vorbeşti la camera care este în emisie, 
cel mai bun sfat este să priveşti uşor în jos, prefăcându-te că te 
uiţi peste notițe sau îţi aranjezi foile şi apoi să te orientezi spre 
camera care trebuie. 

Dacă trebuie să arăţi obiecte mici, acestea este de preferat 
să stea pe masă sau ceva fix şi nu în mână, pentru că mâna 
tremură şi se vede când se iau planuri de detaliu. 

4.2. Reportajul 


Reportajul este specia publicistică având ca scop informarea 
asupra unor fapte din realitatea imediată, de interes pentru publi- 
cul larg, în urma investigării la faţa locului. În cazul reportajului 
de televiziune, transmiterea informației se face cu ajutorul imaginii 
şi al sunetului. 

Reportajul de ştiri este cea mai elaborată formă de trans- 
mitere a informaţiei în cadrul jurnalului de ştiri. El presupune 
cea mai lungă întindere de timp acordat mesajului, de la 
1 minut la maximum 3 minute. Durata optimă a unui reportaj 
înregistrat este de 1'15", timpul în care telespectatorul acumu- 
lează informația fără să se plictisească. Fac excepţie reportajele 
în direct, adică transmisiunile live de la locul de desfăşurare a 
acțiunii, unde lungimea reportajului este dată de evoluţia eveni- 
mentului, care este simultan cu transmisia în direct. 

Transmiterea mesajului este complexă şi se face prin 
imagine şi sunet, care poate fi de mai multe feluri: comentariul 
reporterului, zgomotul de fond sau de ambianţă, şi sincronul. În 
cazul sincronului, sunetul şi imaginea sunt simultane, şi acest 
lucru îl întâlnim în cazul interviului şi al stand-up-ului. 

Reportajul este anunţat de prezentatorul jurnalului printr-un 
text scurt, care anunță subiectul materialului. Acest text se 
numeşte lead sau lansare şi are rol atât informativ, cât şi incitativ, 
de a capta atenția telespectatorului. 


Exemplu 
Reportaj difuzat în ziua de 6 decembrie 2004, la ora 19, în 
deschiderea Jurnalului TVR. 


Titlu: Mortul... viu 
Inserţii cu transmisiuni directe 
Video: Studioul din BUCUREŞTI 


După ce a făcut mai bine de trei ani de închisoare, un 
gorjean încearcă să-şi dovedească nevinovăția. Numai că, după 

fiecare demers juridic pe care îl face, el se vede acuzat de fapte 
din ce în ce mai grave. Bărbatul a ajuns să fie suspectat până şi 
de omor deosebit de grav, deşi presupusa victimă este în viaţă. 
Simona Lupescu de la TVR Craiova ştie întreaga poveste. 
Simona, cum a ajuns bărbatul în închisoare? 


Video: Studioul din CRAIOVA 


Marian Bărbulescu şi tatăl său, ambii din comuna gorjeană 
Negomir, au fost arestaţi de poliţişti sub bănuiala că i-ar fi lovit 
cu o secure pe vecinii lor. Scandalul a plecat de la un dud aflat la 
hotarul dintre două gospodării. Cu toate că Marian a susținut tot 
timpul că a ajuns la faţa locului după încetarea scandalului, el s-a 
ales cu cinci ani de închisoare pentru tentativă de omor. 


Beta: (intră materialul montat) 


Marin Bărbulescu a fost eliberat condiționat şi încearcă 
acum să aducă dovada că a fost condamnat pe nedrept. Nu mică 
i-a fost, însă, mirarea, când, la ultimul memoriu pe care l-a 
făcut, i s-a răspuns că a fost condamnat de fosta Curte Supremă 
de Justiţie pentru săvârşirea infracțiunii de omor deosebit de 
grav. 


Sincron 1 Marin Bărbulescu 


Pentru presupusele victime ale scandalului, concluzia 
Curţii Supreme este şi mai neverosimilă. 


Sincron 2 Emanoil Bordei 


Sincron 3 procuror Gheorghe Constantinescu — purtător 
de cuvânt al Parchetului de pe lângă Tribunalul Gorj 


În dosarul iniţial, apar o serie de erori sesizate atât de 
medicul legist care a semnat certificatele medico-legale, cât şi de 
procurorii parchetului gorjean. 


Sincron 4 procuror Gheorghe Constantinescu — purtător 
de cuvânt al Parchetului de pe lângă Tribunalul Gorj 


Dacă plângerea împotriva procurorului care a întocmit 
dosarul se va rezolva în favoarea lui Marin Bărbulescu, tânărul 
va putea să ceară revizuirea dosarului. 

Reportajul este construit pe un anume subiect de interes 
pentru publicul larg. Sursele de informaţie în cazul construcției 
unui reportaj de ştiri sunt variate. 


4.3. Sursele 


Fiecare redacţie de ştiri are o agendă zilnică de evenimente, 
astfel încât producătorii să facă planificări şi să repartizeze 
sarcinile echipelor care pleacă pe teren. Agenda este alcătuită 
din informaţii proaspete primite la redacție sau din dosarele 
ştirilor în desfăşurare. Subiecte anunţate tipice ale agendei 
zilnice sunt evenimentele din Parlament, vizite oficiale, lansări 
etc. Producătorul de serviciu decide cât de mult se bazează, în 
alcătuirea sumarului pentru jurnal, pe acest tip de subiecte, în 
funcție de celelalte evenimente şi de gradul de interes al subiec- 
telor de pe agendă. 


Exemplu 

Agenda zilnică poate fi compusă din evenimentele 
anunțate de agenţiile Mediafax şi Rompress, comunicatele 
venite la redacţie, evenimentele pe care sursele din diverse 
instituţii şi organizaţii le anunță din vreme reporterilor care se 
ocupă de domeniile respective. 


Contactele sunt o sursă valoroasă de subiecte, pentru că 
depăşesc agenda, care poate deveni plictisitoare şi la îndemâna 
celorlalte posturi de televiziune. Contactele pot furniza jurna- 
liştilor ştiri în exclusivitate. În aceste cazuri, reporterii au 
construit o relaţie cu un grup, cu un politician sau reprezentantul 

unei companii, care pot furniza primele informaţii despre o ştire 
de senzaţie. Contactele personale, chiar prietenii şi familia, pot fi 
o sursă bună de idei, de aceea este folositor ca reporterii să fie la 
curent cu tot ce se întâmplă în jurul lor. 


Exemplu 

O relaţie bună cu purtătorii de cuvânt ai partidelor de la 
putere şi de opoziție măresc şansele reporterilor de a avea ştiri 
bine documentate şi balansate, care includ punctele de vedere 
ale ambelor părți implicate într-un scandal politic. 


Serviciile de urgenţă sunt surse importante de subiecte în 
cazul incidentelor majore, de tipul accidentelor de circulaţie, 
incendiilor sau a cazurilor medicale grave. O relație profesională 
bună cu Poliția, Pompierii, Ambulanţa şi spitalele de urgență 
înseamnă că reporterul este anunțat, nu mai este nevoie să sune 
el. De multe ori se întâmplă să fie şi accidente minore, dar 
păstrarea acestei relații înseamnă accesul prioritar la cazurile 
importante, atunci când acestea apar. 


Exemplu 

Chitaristul Teo Peter, din formaţia Compact, a fost ucis 
într-un accident de maşină, provocat de un funcţionar al 
ambasadei SUA, care s-a urcat beat la volan. Accidentul s-a 
petrecut la ora 1 noaptea, şi numai un reporter care are o 
relație profesională constantă cu o Sursă importantă din 
Poliţie a putut avea acces la imagini şi informaţii. 


Comunicatele de presă pot deveni surse de ştiri atunci 
când reporterul porneşte de la informaţia furnizată şi face o 
investigație proprie pentru a realiza reportajul. Majoritatea 
companiilor, instituţiilor şi organizaţiilor au un ofițer de presă 
însărcinat cu redactarea şi transmiterea comunicatelor de presă. 
După primirea comunicatului, rămâne la latitudinea editorului de 
ştiri dacă însărcinează un reporter cu urmărirea subiectului. 

Exemplu 

Biroul de presă al postului RADIO 21 trimite un 
comunicat de presă în care este anunțat concertul formaţiei 
Voltaj, la Sala Polivalentă. TVR va merge şi va filma la 
concert, pentru că este partener media la eveniment, dar 
Antena 1 şi PRO TV nu sunt interesate de informaţie, pentru 
că nu intră în politica de programe a postului. 


Fiecare redacţie de ştiri primeşte zilnic telefoane de la tot 
felul de cetăţeni care le dau ponturi despre diverse evenimente. 
Poate fi un om simplu care anunţă un incendiu sau un accident 
grav, dar poate fi şi reprezentantul unei companii care are 
interese proprii în evenimentul respectiv. În aceste cazuri este 
esenţial ca jurnalistul să verifice informația prin încrucişarea a 
3 surse de informație. 


Exemplu 

Un angajat al companiei Coca Cola reclamă că apa 
minerală Izvorul Minunilor (produsă de European Drinks) a 
provocat consumatorilor serioase tulburări digestive şi că ar 
trebui retrasă de pe piață. 


Agenţiile de presă sunt o sursă esențială de informaţii şi 
imagini, mai ales în cazul evenimentelor internaţionale. Reuters, 
Agenţia France Presse, Associated Press, dar şi Mediafax din 
România trebuie urmărite în permanență, pentru că de cele mai 
multe ori sunt primele care anunţă apariția unei ştiri de senzație. 


Celelalte media sunt o sursă constantă de informaţie. 
Ziarele şi posturile de radio şi de televiziune obişnuiesc să ia 
ştiri unele de la altele. Datoria jurnalistului de televiziune este să 
iasă primul pe post cu ştiri corecte şi echilibrate. Verificarea 
informațiilor pe cont propriu este esențială, pentru că, dacă 
posturile concurente au greşit şi preiei întocmai informaţiile lor, 
pici de două ori mai rău. 

Conferinţele de presă nu sunt subiecte de ştiri în sine, dar 
pot furniza informaţii pe baza cărora reporterul poate să dezvolte 
un reportaj, în urma investigațiilor proprii şi prin încrucişarea 
surselor. 


Exemplu 

Agenţia Naţională pentru Locuinţe a organizat o confe- 
rință de presă în care a anunțat că programul de locuințe 
pentru tineri S-a dovedit un succes. Un reporter bun a mers 
dincolo de declaraţiile oficialilor şi a verificat informaţia. 
Astfel, el află că repartizarea locuințelor s-a făcut ilegal şi că 
de program au beneficiat copiii unor demnitari, politicieni şi 
funcționari publici. 

5. ARTA SINCRONULUI: INTERVIU, STAND-UP, 
TRANSMISIE ÎN DIRECT 


e procedee de obţinere a interviului 

e interviul în cadrul reportajului: scop şi producție 
e interviul în platou: modalități de realizare 

e când, cum şi de ce facem stand-up 

e transmisia în direct 


5.1. Interviul 


A. INTERVIUL ÎN REPORTAJ 


În cadrul reportajului de ştiri, interviul are scopul de a da 
greutate informaţiei, de a spori credibilitatea materialului, de a 
arăta că punctele de vedere sunt reprezentate. În cazul unei 
probleme controversate sau a unei situaţii conflictuale este foarte 
important ca vocea tuturor părților implicate să fie prezentă în 
reportaj, pentru imparțialitate, echilibru şi credibilitate. Apariția 
personajelor care îşi spun punctul de vedere dă o notă de 
obiectivitate mai mare decât dacă informațiile furnizate de ele ar 
fi incluse în comentariul reporterului. Acest lucru nu înseamnă 
însă că interviul va fi prezentat integral, se selectează partea care 
prezintă cel mai mare interes, relevanţă pentru subiect, sincronul 
despre care am vorbit mai sus. 

Sincronul poate avea între 15-20 de secunde şi trebuie să 
fie un fragment coerent, pe cât posibil fără bâlbâieli, sunete 
înghiţite, ezitări mari. În cazul în care nu putem obţine un 
fragment coerent de 20 de scunde, îl montăm din bucăţi, cu 
inserare de planuri de legătură peste punctele de tăietură, 
respectând regulile de montaj. 

Ca locaţie, interlocutorul trebuie intervievat în mediul lui 
reprezentativ: cântăreţul pe scenă, profesorul în clasă, medicul 
într-un salon etc. Trebuie evitată pe cât posibil plasarea interlo- 
cutorului în spatele biroului, sau, mai rău, în faţa unui perete alb. 
În timpul interviului, reporterul trebuie să stea cât mai aproape 
de cameră, astfel încât interlocutorul să dea senzaţia că se uită la 
public, fără a se uita direct în cameră. Nu uitaţi că discuţia se 
face cu reporterul nu cu camera de luat vederi. Intervievatul 
trebuie plasat în stânga sau în dreapta camerei, astfel încât 
direcția privirii să fie spre spațiul deschis al cadrului. Plasarea în 
centrul imaginii se face doar în cazul în care interlocutorul are 
atenția distribuită în mai multe direcţii, când centrul lui de 
interes nu este bine stabilit. 


Exemplu 
Este oprit din drum, este filmat în timpul mersului, 
desfăşoară şi altă activitate în timp ce răspunde la întrebări. 


În timpul interviului, reporterul trebuie să fie atent la posi- 
bilele surse de bruiaj sonor sau vizual. 


Exemplu 
Trafic intens, volumul ridicat al muzicii din maşină, 
vecinii care mută mobila. 


Exemplu 
Prin planul doi al cadrului trece un individ care face cu 
mâna. 


Cel mai eficient instrument pentru realizarea interviului 
este microfonul, pentru că îl aşează pe reporter în postura de şef 
al discuţiei. Cu microfonul în mână, el este cel care controlează 
dialogul, poate strecura oricând o întrebare de urmărire, poate 
întrerupe discursul unui interlocutor care se abate de la subiect 
sau vorbeşte prea mult. 

COMENTARIU OFF SAU VOICE-OVER 


Atunci când informația este insuficientă pentru a acoperi 
jumătate de reportaj sau nu există destule imagini, formatul se 
numește comentariu off sau voice-over. Denumirea se referă la 
faptul că vocea prezentatorului de ştiri este cea care se aude 
peste imagini, iar mixajul sunet-imagine se face în direct, în 
timpul desfăşurării jurnalului. Durata comentariului off, în 
cărțile de specialitate, este apreciată a fi între 15 şi 40 de secunde, 
dar în practica edițiilor de ştiri poate ajunge şi la 50 de secunde 
sau chiar un minut. Comentariul off sau voice-over este formula 
de compromis atunci când imaginile sau sunetul nu sunt 
suficiente, dar informaţia este de interes şi trebuie difuzată. 

Din punct de vedere tehnic, lavaliera (microfonul minuscul 
care se prinde de rever) este folosită mai mult pentru interviul în 
studio. 

Să nu uităm că microfonul înregistrează cele mai fine 
zgomote, pe care noi nici nu le percepem. Mintea noastră se 
concentrează pe ceea ce noi dorim să auzim şi înlătură restul 
sunetelor (efectul cocktail-party). De aceea, este bine ca pentru 
câteva secunde să „ascultaţi” încăperea în care vreți să realizați 
interviul, pentru ca să alegeţi o cameră cu o acustică „curată”, 
fără ecou. De obicei, suprafeţele dure reflectă sunetul iar 
suprafeţele moi îl absorb. Încercaţi să găsiţi un mediu cu cât mai 
puţine suprafeţe dure. Intervievaţii, mai ales personalităţile şi 
vedetele, au un colț confortabil în biroul sau casa lor. Acest colț 
este bun pentru realizarea interviurilor, pentru că are canapele, 
covoare şi perdele care absorb zgomotele. Chiar dacă intervie- 
vatul insistă să stea în spatele unui birou, convingeţi-l să se 
aşeze într-un fotoliu sau scaun în faţa biroului de lucru, pentru 
că voi sunteți cei care conduceţi interviul. Nu uitaţi că atunci 
când se aşează la birou are de obicei un perete gol în spate, care 
arată oribil în cadru. Dă senzația de goliciune. Aşa că dacă îl 
aşezaţi pe un fotoliu în faţa biroului, veți obține profunzime de 

câmp pe imagine şi un sunet curat. Astfel, atingeți două obiective. 
Veţi avea în final o compoziție complexă în imagine şi un sunet 
curat pe interviu. 

Revenind la sursele de zgomot, trebuie să avem în vedere: 

— ferestrele deschise — închideţi-le sau trageţi draperiile; 

— telefonul care sună când ţi-e lumea mai dragă — 
deconectați-l pentru câteva minute şi rugaţi-l pe interlocutor să- 
şi închidă şi telefonul mobil; 

— aerul condiționat — de obicei face zgomot, aşa că opriți-l 
pentru câteva minute; 

— imprimantele şi computerele pot face zgomote, aşa că 
solicitați să nu se lucreze la ele în intervalul în care înregistrați 
interviul; 

— activitatea intensă din încăpere, cu mai mult persoane 
care vorbesc sau se deplasează dintr-un loc în altul distrage 
atenția intervievatului. Rugați-le să meargă în altă cameră, dacă 
este posibil, sau să stea liniştite pe perioada desfăşurării înre- 
gistrării; 

— vântul puternic, atunci când înregistrați afară, aduce 
interferenţe grave pe sunet, aşa că trebuie să protejați microfonul 
sau să vă mutaţi într-un loc mai ferit. 


B. INTERVIUL ÎN PLATOU (ÎN STUDIO) 


Interviul în platou vine în continuarea reportajului, ca o 
explicație mai detaliată a unei probleme ridicate sau aduce infor- 
mații suplimentare. Discuţia este coordonată în direct de prezen- 
tatorul jurnalului. Interviul în platou se justifică în cazul unui 
subiect complex, de maxim interes, pentru care au fost realizate 
mai multe reportaje, care au tratat problema din unghiuri de 
abordare diferite. Interviul în platou în cazul unui grupaj de 
reportaje pe un subiect important are ca interlocutor un specialist 
care dă explicaţii şi aduce informaţii lămuritoare. Proeminența 
interlocutorului girează calitatea acestui gen. 

Etapele elaborării unui interviu 


e alegerea temei reprezintă un element-cheie al realizării 
un interviu cu impact în rândul telespectatorilor: un interviu cu 
tema „recorelarea pensiilor” va avea o rezonanță mult mai mare 
în rândul publicului decât un interviu cu tema „creşterea 
viermilor de mătase”; 

e alegerea interlocutorului — interlocutorul oferă, în mare 
măsură, garanția succesului unui interviu. Dacă cel intervievat în 
legătură cu recorelarea pensiilor este ministrul muncii, valoarea 
interviului este mult mai mare decât dacă este chestionat, în 
legătură cu acelaşi subiect, primarul din localitate; 

e documentarea — permite jurnalistului să formuleze între- 
bări pertinente şi, totodată, să atingă acele aspecte ale tematicii 
care ar putea fi de maxim interes pentru cititori, eliminând cât 
mai mult din reziduul reprezentat de discuția de complezenţă, 
inevitabilă (într-o anumită proporţie) chiar şi în cazul celor mai 
bune interviuri; 

e pregătirea întrebărilor — tipurile de întrebări specifice 
interviului de televiziune sunt cele care trimit la scopurile urmărite 
de gen, şi anume: 

e întrebările factuale, care solicită răspunsuri directe, 
explicite şi la obiect; 

e întrebările de opinie, care vizează atitudinea, părerea 
şi reacţiile interlocutorului față de realitatea imediată; 

e întrebările de motivație, care evidențiază cauzele 
şi condiţiile faptelor sau opiniilor; 

e întrebările de mărturie, care se adresează purtă- 
torilor de cuvânt ai unor colectivități. 

e realizarea interviului — este etapa cea mai dificilă a unui 
interviu. Munca depusă până în acel moment poate deveni 
inutilă iar interviul un eşec, înainte chiar de a ajunge la 
telespectatori, dacă reporterul nu respectă câteva reguli de bază, 

una dintre reguli fiind adoptarea formulei celei mai potrivite cu 
profilul, statutul şi prestanţa interlocutorului: 

e interviul — pâlnie, care pleacă de la general spre 
particular; 

e interviul — pâlnie inversată, care pleacă de la 
particular spre general; 

e interviul cu ordine mascată, în care ziaristul 
uzează de întrebări la care interlocutorul poate 
răspunde cu uşurinţă, pentru a plasa, printre acestea, 
întrebările dificile, de ale căror răspunsuri este real- 
mente interesat; 

e interviul cu formă liberă, în care întrebările sunt 
condiționate de conţinutul şi logica răspunsurilor. 


De regulă, intervenţiile ziaristului sunt intervenții de ame- 
liorare a conținutului şi constau în selectarea datelor şi opiniilor 
în funcție de importanța pe care o au pentru opinia publică; 
ierarhizarea acestora, astfel încât să se confere interviului coerenţa 
logică si o anume gradare a interesului la public. 


Tipuri de interviu 


Şcoala jurnalistică franceză inventariază cinci tipuri de 
interviu: 

* interviul-relatare; 

* interviul-mărturisire; 

* interviul de opinie; 

* interviul de analiză; 

* interviul-portret. 


Şcoala jurnalistică americană adaugă următoarele tipuri: 
e explicativ; 
e justificativ; 
e directiv; 
e ipotetic; 

e alternativ; 
e coordonativ. 


Practica jurnalistică din ţara noastră oferă premisele 
enunțării unei tipologii a interviurilor. Avem în vedere două 
criterii care sunt validate de practica jurnalistică din România: 
cel al scopului şi cel al specificului participării ziaristului la 
interviu. 


În funcţie de scopul urmărit, principalele tipuri de 
interviu practicate în presa noastră sunt: 

* interviul informativ este fundamentat de obligația ziaristului 
de a informa publicul în legătură cu un eveniment care se 
constituie într-un subiect de actualitate. Dacă orice text ziaristic 
trebuie să răspundă, în general, întrebărilor: Cine? Ce? Când? 
Unde? De ce? Cum?, interviul informativ răspunde, cu prepon- 
derenţă, primelor patru întrebări; 

* interviul de opinie este interviul judecăților de valoare şi 
răspunde prioritar întrebărilor: Cum? şi De ce?; 

* interviul-portret, cu funcție explicit formativă, aduce la 
cunoştinţa publicului date despre personalități exemplare. 


În functie de specificul participării ziaristului la interviu, 
principalele tipuri de interviu practicate în audiovizualul 
românesc sunt: 

* interviul propriu-zis — ziaristul se rezumă la a pune 
întrebările pe care le-ar pune şi publicul său, interesat de datele 
exacte ale unui eveniment cu semnificaţie socială; 

* convorbirea — ziaristul intră într-un schimb de idei cu 
interlocutorul său, aducând în discuţie argumente pro, contra sau 
de completare a afirmațiilor acestuia; 

* interviul-colectiv (sau masa rotundă) — ziaristul invită 
doi sau mai mulți interlocutori pentru a putea lămuri, din 
perspective diferite (de obicei complementare), un subiect de 
actualitate. 

Ca şi în cazul altor genuri jurnalistice, clasificările 
interviului au, în primul rând, virtuţi didactice, teoretice. 
Practica de presă atestă faptul că un interviu bun îmbină, de 
regulă în proporții diferite, scopuri şi modalităţi de abordare 
proprii mai multor tipuri de interviu. 


5.2. Reportajul 


Potrivit DEX, reportajul este ...specie publicistică, care, 
folosind mijloace literar-artistice, informează operativ asupra 
unei Situaţii, a unor evenimente, realizări etc. pe baza unei 
documentări la faţa locului. ” 


Nu orice fel de informație de presă poate constitui 
subiectul unui reportaj. Faptele care nu se produc literalmente 
sub ochii jurnalistului, nefiind posibilă culegerea informaţiilor 
brute concomitent cu desfăşurarea evenimentului, nu pot 
constitui fundamentul redactării unui reportaj. Chiar dacă sunt 
întrunite toate elementele de bază ale redactării unui reportaj 
suntem încă departe de a fi depăşit etapa teoretizării, reportajul 
fiind, prin natura sa, complex şi greu abordabil, chiar în cazul 
respectării stricte a regulilor enunțate până acum. Aşadar, 
trebuie avută în vedere, în primul rând, calitatea reporterului 
relativ la eveniment, el putându-se afla în ipostaza de martor sau 
în cea de participant. În ambele situaţii, abordarea de către 
Jurnalist a subiectului este similară, demersul său axându-se pe 
două procedee fundamentale: observarea şi intervievarea atât a 
martorilor cât şi a celor direct implicaţi. Cert este că nu poate fi 
vorba de un reportaj fără a avea detalii de la locul desfăşurării 
evenimentului, obținute prin observare directă în momentul 
producerii acestuia. 

Spuneam că nu orice ştire este în mod automat subiect de 
reportaj. În cazul evaluării informaţiei tratate în reportaj trebuie 
avută în vedere semnificația jurnalistică a faptelor. Altfel spus, 

prin relaționarea mesajului cu publicul ţintă putem identifica 
valorile informaţiei semnificativă din perspectivă jurnalistică: 

* Proximitatea temporală 

* Proximitatea spațială 

* Neobişnuitul faptelor 

* Conflictul 

* Consecințele 

* Captarea interesului uman 


5.2.1. Clasificarea reportajelor 


În Statele Unite ale Americii, una dintre clasificările acceptate 
de cvasitotalitatea teoreticienilor mass-media este cea propusă 
de Elma Scott Wattson şi presupune următoarele tipuri de 
reportaj: 

* schițe de interes uman; 

* relatări despre persoane interesante; 

* documente umane autobiografice; 

* reportaje istorice, schițe de călătorie; 

* reportaje de interpretare; 

* reportaje de popularizare a ştiinţei; 

* reportaje de orientare practică. 


Deşi autoarea reuşeşte să ilustreze cu exemple din presa 
americană, clasificarea în cauză, legitimată de practica jurna- 
listică americană şi britanică, are un impact relativ minor asupra 
observatorilor fenomenului mass-media din România, dat fiind 
faptul că presa de la noi are afinități mai degrabă cu presa de 
factură europeană. Mult mai aproape de paradigmele mass- 
media româneşti este tipologia propusă de Philippe Gaillard, 
care distinge două mari categorii de reportaje: De o parte există 
reportajele specializate, care se mai cheamă uneori şi cronici 
parlamentare sau politice, judiciare, sportive (...). De altă parte, 
găsim reportajul mai puţin specializat, care constă în tratarea 

unor Subiecte fără legătură între ele şi al căror tip este 
reportajul de informare generală. 

Avem, aşadar, o clasificare al cărei criteriu este cel al 
specializării reportajului dar, ca şi în cazul Elmei Scott Wattson, 
argumentele sunt mai degrabă empirice, fiind extrase din practica 
de presă la care se aplică. 

În ceea ce priveşte audiovizualul românesc, pornind tot de 
la observaţiile directe asupra practicii jurnalistice, putem stabili, 
fără pretenţia de a crea modele ultime, următoarele tipologii: 


1. În funcţie de tema reportajului: 
a) reportajul de specialitate: 


reportajul politic; 

reportajul economic; 
reportajul social-cetăţenesc; 
reportajul cultural; 
reportajul sportiv. 


vyvvYvvY 


b) reportajul de informare generală: 


reportajul de călătorie; 
reportajul de fapt divers; 
reportajul portret; 
reportajul cultural; 
reportajul monografic; 
reportajul publicitar. 


VvyvYvvvY 


2. După evoluţia naraţiunii: 


reportajul propriu-zis; 
reportajul-colaj; 
reportajul-eseu; 
reportajul-povestire; 
reportajul-anchetă. 


vyvvYvvY 

3. După componenta dominantă a personalităţii repor- 
terului: 


> reportajul descriptiv; 
> reportajul de meditaţie filosofică; 
> reportajul de dezbatere etică. 


Într-un studiu despre reportaj, Luminiţa Roşca propune alte 
două tipologii, specifice celor două şcoli de jurnalism dominante, 
franceză şi americană: 

a) concepția retorică a reportajului — teoreticienii francezi 
au clasificat reportajele în funcție de elementele pe care 
jurnalistul intenţionează să le evidenţieze: 

e elemente de decor — (reportajul de atmosferă) eviden- 
țierea acestora reflectă intenția autorului de a transmite cititorului 
„culoarea locală” a evenimentului, de a re-crea pentru public 
atmosfera de la faţa locului, aşa cum a perceput-o jurnalistul. O 
astfel de abordare atrage atenția asupra intenției jurnalistului de 
a-l transforma pe cititor în participant virtual la eveniment; 

e înlănțuirea faptelor — (reportajul de eveniment) nu 
presupune absenţa elementelor de atmosferă, ci doar plasarea lor 
în plan secund, în prim-plan situându-se evenimentul sau 
înlănțuirea de fapte ce prezintă semnificaţia jurnalistică. 

b) evaluarea semnificaţiei/complexităţii evenimentului — 
specifică şcolii americane de jurnalism, care clasifică reportajele 
în funcție de complexitatea şi semnificația faptelor ce stau la 
baza redactării interviului: 

e faptul divers — deşi faptele diverse pot constitui subiecte 
pentru reportaje, cel mai adesea ele sunt prezentate în paginile 
ziarelor sub forma unor ştiri sau relatări. La o primă vedere, 
valoarea de informare a faptului divers este mică, dar orice per- 
soană aparținând comunităţii căreia i se adresează o publicaţie 
ar putea fi subiectul unui fapt divers, ceea ce face ca această 
categorie de informaţii să aibă relevanță pentru comunitatea din 
care sunt culese şi care constituie ţinta publicației; 

e temele de actualitate — evenimente care se înscriu în aria 
preocupărilor de larg interes uman şi social (accidente, crime, 
dezastre naturale, incendii etc.); 

e evenimente evidenţiate prin complexitatea faptelor — 
evenimente cu impact major pentru societate şi consecințe sem- 
nificative pentru populație: războaie, greve, revoluţii, conflicte 
armate etc.; 

e evenimente caracterizate prin fapte ce se succed în timp 
— necesită o activitate de investigare de durată şi au multiple 
semnificaţii umane şi sociale. În această categorie se înscriu 
traficul şi consumul de droguri în şcoli, traficul de persoane, 
fenomenul copiilor abandonaţi etc. 

Aşadar, în varietatea de formule, dimensiuni şi modalități, 
ce este caracteristic — totuşi — reportajului? 

a) În primul rând, cuprinderea amplă, complexă şi din mai 
multe „unghiuri de atac” a subiectului abordat. Spre deosebire 
de informație, care oferă răspunsuri de extremă concizie unor 
întrebări precise şi mereu aceleaşi, reportajul plasează evenimentul 
sau subiectul într-un context larg, îi fixează antecedentele, îi 
sugerează cauzele, îi reflectă desfăşurarea, îi prefigurează conse- 
cinţele. Ştirea este enunţ, reportajul este surprinderea segmentului 
unui proces — dar a unui segment semnificativ şi caracteristic 
pentru procesul însuşi. 

b) A doua caracteristică a reportajului constă în pasul 
important făcut de la caracterul relatativ la cel valorizator. 
Continuând să fie reflectare de tip relatativ, reportajul apreciază 
faptele, le ierarhizează valoric, acționează persuasiv asupra 
receptorului. Şi în presa scrisă, marii reporteri au ştiut — fără 
niciun rabat făcut valorii informaționale a genului, fără nicio 
concesie făcută reportajului ca act de comunicare — să ofere 
scriiturii valoarea unor pledoarii de superioară tensiune intelec- 
tuală, impunând publicului nu numai crâmpeie de realitate mai 
puţin sau deloc cunoscută, ci şi atitudine faţă de acea realitate. 

Dintre toate formele reportajului, cea mai specifică tele- 
viziunii este, fără îndoială, transmisia directă. 


5.3. Documentarul TV 


În presa scrisă, documentarul înseamnă sinteza cronologică 
şi exhaustivă a celor mai relevante informaţii privitoare la un 
eveniment sau fenomen care focalizează interesul opiniei publice la 
un moment dat. Fără a avea pretenţia unei definiri foarte exacte, 
să notăm că genul s-a consacrat şi a intrat în circuitul practicii 
publicistice tocmai ca replică a „galaxiei Gutenberg” la ofensiva 
audiovizualului, ca o încercare de a face față — prin modalitățile 
specifice tiparului — operativităţii de neegalat a radioului şi 
televiziunii, opunând acestei concurențe informaţia ordonată, 
exhaustivă şi integratoare pe o temă de real interes. 

Ce repercusiuni a determinat această nouă realitate? 
Canalul audiovizual „şi-a adus aminte” că, de fapt, primul pas în 
descrierea realităţii cu instrumentele documentarului l-au făcut 
cineaştii, cu ajutorul imaginii. Ca atare, mass-media electronice 
şi-au construit propria lor modalitate de a depăşi natura caleido- 
scopică, nestructurată tematic, a informaţiei. Rezultatul a fost 
apariția documentarului tv, gen care satisface, prin modalitățile 
specifice audiovizualului, nevoia omului contemporan de infor- 
mație globală, completă, integratoare. 

Se naşte, aşadar, dosarul vizualizat al unei probleme de 
actualitate, în care imaginea devine nu simplă ilustrare a textului 
şi nici numai sursă informativă specifică, ci pivotul în jurul 
căruia se structurează un gen nou care informează (coerent, 
complet şi integrator), dar în egală măsură impresionează, 
emoţionează. 

Semnificativă pentru definirea documentarului ca gen este 
apariția pe generic a consultantului de specialitate. Acest fapt 
exprimă unirea talentului, ingeniozităţii, capacității autorului de 
a face asociaţii interesante şi sugestive, cu rigoarea, competenţa, 
prestigiul ştiinţific al specialistului care asigură probitate, 

exactitate, adevăr ştiinţific şi, în acelaşi timp, credibilitate punc- 
tului de vedere exprimat în documentar. 

Ajungem, aşadar, la una din caracteristicile cele mai 
importante ale documentarului: prin caracterul său complet, prin 
surprinderea exactă a trecutului şi prezentului, prin sublinierea 
elementelor perene, de structură, prin sugerarea liniilor de 
dezvoltare ulterioară (extrapolare şi anticipare), documentarul 
TV devine document de referință pentru o perioadă de timp 
relativ îndelungată, de care trebuie să ţină seama orice abordare 
ulterioară a temei sau subiectului respectiv. Distingem docu- 
mentarul-portret (medalion), documentarul-istoric reconstituirea 
unui proces, a unei operaţiuni), documentarul -,dosar” („fişa 
completă şi la zi” a unei teme de mare importanță, precum 
poluarea, violenţa etc.). 

După domeniile în care se exercită, există documentarul de 
natură, documentarul de artă, documentarul de ştiinţă, documen- 
tarul politic, social, economic, de sport etc., împărțiri în mare 
măsură discutabile şi puțin operante (mai ales ultimele), întrucât 
un bun realizator va alege, filma şi comenta faptele, astfel încât 
pe primul plan să apară impactul social larg al acestora, legătura 
directă dintre domeniul abordat şi preocupările cât mai multor 
receptori — manieră care şterge sau estompează barierele tematice 
şi conferă interes sporit demersului publicistic. 

Din punctul de vedere al modalităţii de realizare, documen- 
tarul se prezintă sub mai multe forme. 

a) Documentarul obişnuit (cel întâlnit în mod curent în 
„Teleenciclopedia” — TVR), în care o echipă TV materializează 
prin filmare, comentare, montaj şi finisări unul din programele 
de intenţii sugerate anterior. 

b) Documentarul de montaj este specia de documentar TV 
(cunoscută şi în cinematografie) care nu presupune filmări noi, 
efectuate special pentru un anumit subiect, ci alege, montează şi 
comentează imagini de arhivă. Uneori, când materialul pre- 
existent nu acoperă anumite aspecte, domenii sau segmente 

cronologice ale subiectului tratat, se poate filma iconografie de 
completare, şi, mai ales, se pot filma interviuri cu persoane în 
video-sincron, oameni care — prin calitatea de martori, partici- 
panţi şi cercetători foarte competenţi ai unui eveniment sau 
fenomen — suplinesc absenţa imaginii-document. 

c) Documentarul artistic reprezintă translarea în domeniul 
televiziunii a filmului documentar consacrat de cinematografie 
care, de regulă, nu ia forma discursului publicistic (logic sau 
cronologic, ordonat şi exhaustiv) şi nici nu se bazează în prea 
mare măsură pe textul însoțitor. Documentarul artistic foloseşte 
net prioritar limbajul artei filmului, mizând pe forţa de 
comunicare a imaginii şi montajului, pe puterea de sugestie (dar 
şi de comunicare) a metaforei cinematografice. 


5.4. Ancheta TV 


Ancheta este dosarul neexpozitiv, procesul, reconstituirea 
din depoziții contradictorii a unei probleme importante, filmul 
acelei probleme construit de reporter cu fapte de nonficţiune şi 
realizat cu ajutorul persoanelor filmate. În loc de ficțiune, acest 
film se constituie din fapte reale şi, în loc de actori, el este 
„interpretat” de oameni obişnuiţi, care narează şi, totodată, 
califică faptele, se confundă cu (sau se delimitează de) sensul 
lor. Niciodată reportajul şi documentarul nu vor putea evita 
complet o anumită tentă expozitivă, pândită de o anume mono- 
tonie; ancheta este prin excelență polemică, ofensivă, dinamică, 
fie că afirmă, fie că neagă. lată de ce ancheta — ca moment al 
unui program de televiziune — reprezintă vârf de interes din 
punct de vedere al telerecepţiei şi o veritabilă şcoală de atitudine 
civică, o formă eficientă şi profund democratică de implicare a 
omului obişnuit şi a specialistului în rezolvarea unor probleme 
de larg interes obştesc. 

Ancheta TV are o asemenea putere de impact în opinia 
publică, putând impune modele sau putând discredita persoane, 
încât realizatorul este obligat să respecte — mai ales în cazul 

acestui gen — câteva reguli de etică profesională, pe care le 
rezumăm. Astfel: 

e întotdeauna, participarea unui vorbitor la emisie se face 
cu acordul acestuia; omul trebuie să ştie în ce scop se filmează 
sau se discută cu el; 

e dacă interlocutorul cere să fie filmat într-un anumit fel 
(de exemplu: filmare din spate, pentru a nu fi recunoscut sau cu 
distorsiunea sunetului spre a nu-i fi recunoscută vocea), 
realizatorul este obligat să respecte condiţiile convenite; 

e montajul (tăietura în imagine şi sunet) nu numai că este 
inevitabil la realizarea anchetei, dar se foloseşte mult mai intens 
decât la alte genuri publicistice; contrapunerea declaraţiilor 
(uneori chiar montajul paralel) reprezintă un procedeu utilizat în 
mod curent. Un realizator de anchetă nu este obligat să difuzeze 
tot ce înregistrează şi filmează; el va alege părțile relevante. 
Atenţie, însă: tăietura în imagine şi sunet trebuie să fie astfel 
realizată încât să nu transforme niciodată o afirmație sau o 
negaţie a unui vorbitor în contrariul ei. Prin montaj sau fono- 
tecare rău intenționat există posibilitatea practică de a transforma 
negația în afirmație, deci de a schimba sensul spuselor unui om 
sau de a schimba tocmai părțile esenţiale, definitorii ale unei 
declaraţii, dar deontologia profesională interzice cu desăvârşire 
acest procedeu; 

e imaginile realizate pe stradă (ex., trecători la ore de 
maximă aglomerație) şi folosite ca suport de imagine pentru 
comentarii din off, referitoare la fenomene sociale negative sau 
periculoase, trebuie filmate în aşa fel încât chipurile de persoane 
să nu fie recognoscibile; altfel, telespectatorul poate face legă- 
tura între fenomenul sau aspectul incriminat de text (prostituția, 
de pildă, sau traficul cu valută, sau ravagiile unor boli precum 
SIDA) şi feţele persoanelor recunoscute în imagine. Procedeul, 
chiar dacă folosit involuntar, compromite dreptul persoanei la 
imagine publică şi poate fi pedepsit prin lege. 

6. CARACTERISTICILE MESAJULUI TELEVIZAT 


6.1. Cantitatea mesajului 


Este primul aspect ce trebuie luat în considerare. Compa- 
rând oferta televiziunii cu acea a presei scrise şi simplificând 
oarecum lucrurile pentru mai buna lor înțelegere, să ne 
imaginăm, pe de o parte, un total al numărului de publicaţii şi al 
numărului de pagini oferit zilnic de presa scrisă (având drept 
echivalent un număr total de cuadraţi sau o cantitate totală de 
„biţi” — unitatea de calcul a informației); pe de altă parte, să ne 
imaginăm pentru aceeaşi zi totalul ofertei canalelor TV propusă 
aceluiaşi public potenţial, ofertă materializată în totalul numă- 
rului de posturi şi de ore-program. Calculele făcute în toate țările 
europene dezvoltate indică un net avantaj cantitativ de partea 
televiziunii, chiar dacă în acele ţări se tipăreşte o presă 
diversificată, dezvoltată şi cu un număr de pagini per publicație 
impresionant. 

Până în 1989, acest adevăr a fost perceput mai greu în 
România; el era ilustrat de realitățile altor ţări. Noi nu am avut 
niciodată o ofertă abundentă de audiovizual, iar în deceniul 9, 
programul s-a redus drastic, ajungând la un singur canal cu circa 
25-28 ore săptămânal. Situaţia în lume a fost şi este însă fun- 
damental diferită. Pe continentul nord-american s-a generalizat o 
ofertă de circa 32-34 canale alternative, care emit, continuu, 
24 de ore din 24. Țările europene cunosc şi ele (mai ales din 
deceniul al 8-lea) înmulțirea numărului de posturi; aproape 
pretutindeni, lângă televiziunea publică (reprezentată, de regulă, 
de două canale), au apărut numeroase societăți private, cu 

răspândire naţională, regională sau locală. În plus, internaţiona- 
lizarea mesajului (datorită transmiterii sale prin satelit) înmulţeşte 
exponențial oferta de program, iar televiziunile prin cablu 
opţiune. Apar posturi TV profilate pe ofertă internaţională (TV5 
International, Euronews, Eurosport, Animal-planet, Discovery, 
CNN etc.), care-şi numără receptorii potențiali cu sutele de 
milioane. 


6.2. Capacitatea de cuprindere şi de penetrare 
a mesajului televizat 


Cu acest concept (având un revers cantitativ, dar şi unul ce 
ține de noua calitate a mesajului audiovizual), ne apropiem de 
aspectele definitorii ale obiectului studiat. Păstrând comparația 
cu presa scrisă, „puterea de acoperire” reprezintă ceea ce în 
„galaxia Gutenberg” se traduce prin tirajul total al ofertei de 
mesaj într-o unitate de timp (o zi), într-un spațiu geografic dat. 
Adunând tirajele publicaţiilor la o apariţie, se obține, de regulă, 
o cifră de ordinul milioanelor de exemplare — în cazul ţărilor cu 
presă foarte puternică — şi al sutelor de mii în celelalte cazuri. 

Ce „tiraje” asigură canalul audiovizual pentru mesajul său? 
lată situaţia din Franţa anului 1988, unde erau înregistrate 
28.020.000 televizoare; numai vânzarea televizoarelor noi în 
magazine se cifra la 3.150.000 aparate. Să amintim, în context, 
că la Paris, prestigiosul „Le Monde” se tipăreşte într-un tiraj ce 
nu depăşeşte 350.000 exemplare. Dar Franţa (despre care, din 
păcate, nu dispunem de cifre mai noi, probabil în creştere) nu 
reprezintă vârful clasamentului ce s-ar putea întocmi din acest 
punct de vedere. În SUA, 95% din locuinţe sunt echipate cu un 
receptor TV, procente asemănătoare prezentând Canada şi unele 
țări europene (Anglia, țările scandinave, Olanda). Dacă suntem 
de acord cu afirmaţia unor sociologi potrivit căreia Pământul 
cunoaşte azi — pe lângă mediile tradiționale: litosfera, hidrosfera, 


72 


atmosfera etc. — un nou „strat”, anume infosfera, va trebui să 
acceptăm că afirmația se susține mai ales datorită acoperirii 
globului pământesc cu mesaj audiovizual — acea „imagerie” de 
care vorbea Toffler. 

Capacitatea de acoperire este însoțită însă de forța de 
pătrundere a mesajului. Unul din inconvenientele inițiale — 
dependența de un aparat stabil, în locuință — începe să fie 
surmontat de apariția micului ecran în localuri publice, camere şi 
recepții de hotel, mijloace de transport în comun la distanţă, 
marile magazine — interior şi vitrine —, cluburi, birouri etc., ca şi 
de receptorul portabil. Aceste noutăţi în modul (locul) de 
receptare fac din mesajul televizat (în ciuda faptului că el este 
dependent de un aparat şi de o antenă) un tip de mesaj agresiv, 
care se insinuează în timpul mai mult sau mai puţin liber al 
omului, în preocupările şi chiar în intimitatea sa. El „vine peste 
telespectator”, creându-i obişnuințe până aproape de dependenţă. 


6.3. Viteza de transmitere (circulaţie) a mesajului 


Încă de la apariţia mesajului radiofonic, principalul său atu 
a constat în faptul că semnalul radio putea circula liber prin eter, 
sfidând dependenţa de difuzorul ziarului, încercările de a fi oprit 
Şi, mai ales, concurenţa cu alte tipuri de mesaj; el ajungea 
întotdeauna primul. Datorită modului asemănător de propagare, 
mesajul televizat a preluat ambele caracteristici, făcând din 
viteza de circulație una din principalele explicații ale puterii 
sale. Procesul de înnoire tehnică şi tehnologică din presa scrisă a 
putut să reducă timpul necesar ciclului redactare — procesare — 
tipărire — difuzare, dar nu să-l suprime, fapt care nu se va putea 
înfăptui, practic, niciodată. Fatalmente, un eveniment petrecut în 
cursul dimineţii va trebui să aştepte — în cel mai fericit caz — 
ediția de prânz a cotidianului care vrea să-l reflecte, de cele mai 
multe ori acel eveniment găsindu-şi însă loc în numărul de a 
doua zi al cotidianului respectiv. La televiziune, unde emisia 

„curge” continuu de la prima oră a dimineții până după miezul 
nopții sau chiar non-stop, reflectarea publicistică a unui 
eveniment are trei şanse (posibilități), toate superioare ca 
promptitudine „galaxiei Gutenberg”: 

e să-şi găsească loc într-una din cele 4-6 emisiuni infor- 
mative ale zilei, dispuse în grila de program la o distanţă de cel 
mult 3-4 ore una de alta; 

e mesajul să fie difuzat imediat ce a ajuns în redacție, prin 
întreruperea programului ce se transmite în acel moment (a intrat în 
practica posturilor de televiziune să întrerupă filme, seriale sau 
show-uri pentru a face loc unor mesaje de mare interes); 

e în sfârşit, reflectarea publicistică a evenimentului să se 
realizeze simultan cu desfăşurarea evenimentului respectiv. 
Transmisia directă — modalitate specifică televiziunii de a 
suprima timpul şi distanţele ce se interpun, de regulă, între 
evenimente şi receptorii de mesaj publicistic tradițional — iată 
marea noutate care face din canalul audiovizual un factor impo- 
sibil de concurat pe terenul vitezei de circulaţie a mesajului. 

Transmisia directă, acest adevărat record al operativităţii 
publicistice, a deschis posibilităţi nebănuite noului canal. Televi- 
ziunea a ambiţionat să se transforme tot mai pronunţat într-un 
factor de conectare la trăirea „pe viu” a unor fapte şi evenimente 
de cele mai diverse facturi de către mase mari de oameni. Astfel, 
veleitățile micului ecran depăşesc curând funcția de a transmite 
informație propriu-zisă, sub forma mesajului de tip publicistic. 
Televiziunea pătrunde pe terenul specific al instituţiilor de spec- 
tacol (teatral, cinematografic, muzical-coregrafic, sportiv etc.), 
preluându-le manifestările. 


6.4. Forţa de impact a mesajului audiovizual 


Cu acest concept atingem punctul care focalizează toate 
elementele definitorii şi reprezintă cheia înţelegerii unei puteri 
fără precedent în istoria comunicării de masă. Desigur, forța de 

impact provine, în bună măsură, din caracteristicile analizate 
anterior (cantitate, putere de acoperire şi pătrundere, viteză de 
circulație), dar dacă privim atent lucrurile, mesajul radiofonic 
întruneşte şi el toate aceste calități, fără ca radiofonia, în ciuda 
marii ei popularității şi răspândiri, să poată schimba „faţa” 
comunicării de masă şi chiar a civilizației contemporane. 
Mesajului radiofonic i-a lipsit şi îi lipseşte imaginea; fără ea, 
„galaxia Marconi” (canalele noi, nedependente de tipar) n-a 
putut tranşa decisiv disputa pentru supremație cu mediile 
tradiționale şi, pătrunzând în universul de obişnuinţe şi trebuințe 
spirituale ale omului contemporan, nu a produs totuşi mutațiile 
spectaculoase şi uzurparea poziţiilor câştigate de alte medii, aşa 
cum a făcut-o televiziunea. 

De fapt, termenul „imagine” conţine un întreg complex de 
factori. Cert este că, pentru prima dată în istoria comunicării de 
masă, transmiterea unui mesaj — chiar şi de tip informativ — se 
face prin asocierea sunetului (voce omenească şi sunet de fond) 
cu imaginea (chip omenesc şi imagine filmată — cu toate 
componentele ei). Rezultatul „asocierii” nu este o sumă, ci un 
produs; ceea ce se naşte este un factor de sinteză, care nu mai 
seamănă cu niciuna din componentele intrate în reacţie. 
Produsul rezultat, mesajul audiovizual, devine un spectacol care 
— ca orice tip de spectacol — acționează nu numai asupra 
capacităţii (şi trebuinţei) noastre de a afla şi de a înţelege 
rațional, ci şi asupra fondului afectiv, înduioşând, emoționând, 
stârnind aprobare, indignare, compasiune, repulsie etc. Un 
simplu anunţ de crainic sau o simplă informaţie de câteva 
secunde prezentată „în video” — deci fără alt suport de imagine 
decât chipul crainicului — uneşte valenţele textului cu 
expresivitatea mimicii, cu modulaţiile vocii, cu trăirea afectivă a 
celui ce citeşte, „încălzind” astfel sau, dimpotrivă, „răcind” 
telerecepția. Nu este greu de înţeles că acel anunț sau acea 
informație capătă altă putere de influențare în raport cu textul 
similar citit de receptor într-o pagină de ziar. 

Ce se întâmplă însă când toate elementele specifice 
mesajului televizat vin în sprijinul cuvântului? Atunci se petrece 
„miracolul”, care a făcut din acest tip de mesaj „copilul teribil” 
al comunicării de masă. Prin sinteza dintre logică, retorică, 
publicistică, arta actorului, arta imaginii în mişcare (filmul — cu 
toate părțile componente), sunet, muzică, mesajul audiovizual 
devine spectacol. 

Astfel, informaţia propriu-zisă este dublată (uneori ridicată 
la putere!) de caracteristica oricărui spectacol: forţa de persua- 
siune prin impact emoțional direct. 

Transmis în direct unei imense mase de oameni, eveni- 
mentul se dilată; opinia publică — națională sau internaţională — 
devine o „cutie de rezonanță”, în care ecourile evenimentului — 
prelungite şi reverberate prin comunicare interumană — îi asigură 
acestuia remanență şi chiar amplificare. Simultaneitatea trăirii 
aceloraşi stări şi emoţii, concomitent, de către o mare parte a 
societăţii prin intermediul televiziunii, are o importanţă cu totul 
deosebită. 

Aşadar, veritabilă explozie cantitativă de mesaj şi de 
pătrundere a mesajului la fiecare receptor, vehiculare atât de 
rapidă a mesajului încât procesul atinge simultaneitatea 
receptării cu derularea faptului sau evenimentului reflectat şi, în 
sfârşit, totul amplificat prin factorul spectacol, care pune în 
mişcare raporturile afective ale receptorului şi declanşează, 
uneori, fenomene studiate de psihologia mulțimilor, fenomene 
cu consecinţe greu de calculat: iată elementele aduse de mesajul 
audiovizual în câmpul comunicării de masă. Ele au făcut din 
mijloacele de comunicare în masă electronice zona cea mai 
fierbinte şi cea mai dinamică, extinzând consecinţele noutăţii 
dincolo de aria simplei comunicări. 

7. PUBLIC ȘI PUBLICURI 


Procesul comunicării presupune existența a două compo- 
nente — emițătorul — posturile de televiziune, prin care jurnaliştii 
transmit mesajul şi receptorul — prin care publicul îl percepe. 
În aparenţă acest tip de comunicare pare a fi unilaterală, dar în 
realitate între realizatorii de emisiuni şi public se creează o 
relație strânsă. 

Cunoaşterea şi cucerirea audienței devine un scop pentru 
fiecare post de televiziune, astfel încât capătă o anumită perso- 
nalitate în peisajul media. Astfel, personalitatea unui post de 
televiziune poate fi definită de următoarele elemente: 

e conținutul programelor; 

e acoperirea geografică; 

e caracteristicile comunicaţionale; 

e structuri psiho-socio-economice ale publicului; 

e modul de finanţare; 

e impactul asupra unor grupuri speciale. 


Se poate remarca faptul că toate posturile de televiziune au 
în vedere aceste elemente. Dar, televiziunile trebuie să se adapteze 
în permanenţă la cerințele publicului. 

Identitatea celor care formează audiența poate fi cunoscută 
prin obținerea unor răspunsuri la următoarele întrebări: 

e Cine şi câți sunt cei care vizionează postul? 

e Când şi în ce condiții vizionează postul? 

e De ce vizionează anumite emisiuni şi cât timp? 

e Ce-i determină să vizioneze anumite producții? 
e Cine sunt cei care vizionează postul? 
e Ce interes manifestă publicul față de post? 


Măsurarea sistematică a audienței reprezintă un interes 
deosebit pentru managerii unui post de televiziune aflat în 
permanentă concurență cu celelalte. Totodată, prin studiul de 
audiență asupra emisiunilor difuzate, postul de televiziune îşi 
elaborează grila de programe. Măsurarea audienței oferă date 
pentru optimizarea grilei în sensul organizării programului zilnic 
în trange orare concordante cu disponibilitățile de receptare ale 
publicului şi, totodată pentru diversificarea pe zile ale săptă- 
mânii, în vederea fidelizării publicului şi pentru plasarea în 
spațiul concurențial al ofertelor. 

În studiile de măsurare a audienței se calculează şi pon- 
derea consumului media în ansamblul loisir-ului, adică în cadrul 
diferitelor modalități de utilizare a timpului liber. 

Considerând că publicul rămâne o masă foarte eterogenă şi 
existând mai mulți factori de diferențiere: vârstă, sex, preo- 
cupări, nivel de cultură, statut social, condiţii geografice, putem 
spune că există un public pentru un anumit gen de emisiuni 
specializate (ştiinţă, religioase, sport, cultură etc.) şi publicuri în 
care sunt incluse mai multe categorii de telespectatori, chiar şi 
specializaţi, care vizionează emisiuni de tip magazin care au în 
conținutul lor informaţie, ştiinţă, cultură, sport etc. 

Astfel, în funcție de audiență putem departaja tipul de 
emisiuni: specializate (care au un public omogen) şi emisiunile 
magazin (care au mai multe publicuri/audienţă eterogenă). 

8. MONITORIZARE TV 


mai — iunie 1998 

— Crearea departamentului de monitorizare al AGB Data 
Research. Producţia primelor date de test: monitorizare 
programe pentru 3 stații TV (TVR 1, PRO TV, Antena 1). 


august 1998 

— Lansarea oficială a serviciului de monitorizare TV al 
AGB. Monitorizare de programe şi spoturi, 24 de ore din 
24, pentru 4 canale TV: TVRI, PRO TV, Antena 1 şi 
Prima. Din 16 august clienții AGB au beneficiat de date 
complete pentru analiza programelor şi postevaluarea cam- 
paniilor publicitare derulate pe aceste 4 stații TV. 


martie 1999 
— Monitorizarea completă a încă două noi canale TV: 
Acasă şi Atomic. 


octombrie 1999 

— Reorganizarea departamentului de monitorizare prin 
implementarea controlului de calitate pentru datele intro- 
duse. Astfel, toate datele de monitorizare programe şi spoturi 
produse după octombrie 1999 sunt dublu-verificate. 


martie 2000 
— Reducerea termenelor de producţie a datelor. S-a trecut 
de la o livrare săptămânală a datelor (pentru săptămâna 
precedentă) la o livrare bisăptămânală (date temporare). 

aprilie 2001 
— Introducerea unui nou post în monitorizarea AGB: TVR 2. 


mai 2001 

— La cererea pieţei, AGB a redus termenele de livrare a 
datelor de audiență. Astfel, datele de monitorizare programe 
sunt distribuite clienților zilnic pentru ziua precedentă. 
Datele de monitorizare spoturi sunt livrate tot zilnic, dar 
pentru ziua anterioară celei precedente. 


Pentru explicarea variabilelor comportamentului de vizio- 
nare luăm în considerare următorul exemplu. Avem 7 indivizi 
(A, B, C, D, E, F, G) care urmăresc într-un interval de 5 minute 
posturile TV: 


A B C D E F G T 
Minutul 1 Anti * TVR2 ProTV * TVRI * 4 
Minutul2 Anti x Oth. a * TVRI * 3 
Minutul3 ProTV Prima Oth. x 7abce TVRI * 5 
Minutul 4 ProTV Prima Oth. E Tabe * * 4 
Minutul5 7abc Anti 7abc % Oth. * * 4 


TOTAL 5 3 5 1 3 3 0 20 


*) înseamnă că televizorul a fost închis. 
**) Oth. înseamnă că s-a vizionat un alt post. 

De aici rezultă că în intervalul dat variabilele audienței au 
fost următoarele: 


Total Viewing (timpul total de vizionare) 


Reprezintă totalul minutelor petrecute de telespectatori în 
faţa televizorului în intervalul de timp considerat. Se calculează 
astfel: 


5S(A) + 3(B) + 5(C) + 1(D) + 3(E) + 3(F) + 0(G) = 
= 20 minute 


Average Minute Rating (AMR) 


Reprezintă numărul mediu de telespectatori pe minut în 
intervalul considerat al unui anumit post. Se calculează pentru 
fiecare post în parte, astfel, pentru PRO TV este: 


[1(m1) + 0(m2) + 1(m3) + 1(m4) + 0(m5)] / 5min = 

= 3 / 5 = 0,6 persoane pe minut. 

Se poate exprima în cifre absolute (mii de persoane — 
AMR(.000)) sau în procente faţă de totalul populației. Să pre- 


supunem că totalul populației (universul cercetării) este de 25 de 
persoane. Atunci AMR % al PRO TV va fi de 0,6*100/25 = 2,4%. 


Television Rating (TVR) 


Este un indicator similar cu AMR şi reprezintă numărul 
mediu de telespectatori pe minut ai tuturor posturilor urmărite în 
intervalul considerat. Se calculează astfel: 


[4(m1) + 3(m2) + 5(m3) + 4(m4) + 4(m5)] / Sminute = 

= 20 / 5 = 4 persoane 

Se calculează şi ca procent față de totalul populaţiei astfel: 
4*100/25 = 16%, ceea ce înseamnă că în medie 16 procente din 


totalul populației au urmărit, pe minut, programe TV în inter- 
valul considerat. 

Observaţie: Calculat pentru un post anume este acelaşi cu 
AMR, după cum AMR calculat per total este acelaşi cu TVR. 


Reach (RCH) 


Reprezintă numărul telespectatorilor care au urmărit 
pentru cel puţin un minut un post TV anume (sau toate) în 
intervalul de timp considerat. Astfel reach-ul pentru Antena 1 se 
calculează astfel: 

1(A) + 1(B) + 0(C) + 0(D) + 0(E) + 0(F) + 0(G) = 

= 2 persoane 


Se calculează şi ca procent faţă de totalul populaţiei (25 de 
persoane) astfel: 


RCH% = 2*100/25 = 8%. 

Deci, în intervalul considerat, Antenal a „ajuns” la 2 per- 
soane, adică 8% din populaţie. 

Similar se calculează şi per total TV. RCH% total va fi 


20min* 100/25 = 80%, ceea ce înseamnă că programele TV au 
„ajuns” la 20 de persoane, adică 80% din populaţie. 


Exclusive Reach (ER) 


Reprezintă numărul celor care, în intervalul considerat, au 
urmărit pentru cel puțin un minut un anumit post TV şi numai 
pe acela. Deci, ER pentru PRO TV va fi: 

O(A) + 0(B) + 0(C) + 1(D) + 0(E) + 0(F) + 0(G) = 

= 1 persoană 


Procentual se calculează similar cu RCH, adică: 1*100/25 = 
= 4%, 


Average Time Spent (ATS) 


Reprezintă timpul petrecut în medie de un telespectator pe 
un post (sau pe toate). Se iau în calcul doar persoanele care au 

urmărit cel puțin un minut în intervalul considerat. De exemplu, 
ATS pentru PRO TV se va calcula astfel: 


2(A) + 0(B) + 0(C) + 1(D) + 0(F) + 0(G) = 3 minute / 2 per- 
soane = 1.5 minute 


Procentual va fi de 1.5*100/20 = 7,5%, ceea ce înseamnă 
că 7,5% din timpul total petrecut în faţa televizorului în inter- 
valul selectat (adică din Total Viewing) a fost petrecut de un 
telespectator, în medie, pe PRO TV. Similar se calculează şi pe 
total TV. 


Average Time Viewed (ATV) 


Reprezintă numărul mediu de minute petrecute pe un 
anumit post în intervalul considerat de către totalul persoanelor 
din grupul ţintă considerat (universul). Se calculează astfel: 
ATV = AMR (al postului respectiv în intervalul dat)/Total 
univers. De exemplu, pentru PRO TV va fi: 

ATV = 0.6/25 = 0.024 minute. Procentual va fi: ATV% = 
= 0.024* 100/5 = 0,48%. 


Share (SHR) 


Reprezintă partea din timpul total de vizionare (Total 
Viewing) care corespunde fiecărui post TV. De exemplu, SHR 
pentru 7abc se calculează astfel: 


[1(A) + 0(B) + 1(C) + 0(D) + 2(E) + 0(F) + 0(G)] = 
= 4 minute 
Procentual va fi: 4*100/20 = 20%, ceea ce înseamnă că 
Tabc a ocupat 20% din piaţă, sau din timpul alocat de toți 
telespectatorii vizionării programelor TV, în intervalul considerat. 
În mod necesar share-ul total va fi întotdeauna 100. 

Adhesion (ADH) 

Reprezintă ponderea audienței target-ului analizat în totalul 
audienței TV. „Audienţa totală” este reprezentată de un target de 
referință. Astfel, ADH va fi: 


ADH = AMR(abs) target analizat / AMR(abs) target de 
referință 


Valoarea indicatorului ADH este exprimată întotdeauna 
procentual. 


Affinity (AFF) 


Este un raport dintre audiența target-ului analizat şi audiența 
unui target de referință: 


AFF = (AMR% target analizat / AMR% target de referință) x 
x 100 


AFF este un indice. În cazul în care este mai mare decât 
100 înseamnă că audiența target-ului analizat este mai mare 
decât audiența target-ului de referință. Dacă valoarea indicelui 
este mai mică decât 100 înseamnă că audiența target-ului 
analizat este mai mică decât audiența target-ului de referință. 


E mission Share (ESH) 


Este durata unui eveniment (program TV) raportată la 
totalul emisiei unei staţii pe care a fost difuzat programul. Indi- 
catorul se calculează astfel: 


ESH = Durata evenimentului/Durata emisiei canalului pe 
întreaga zi. 


Dacă un program a durat 90 de minute iar durata totală a 
emisiei este de 24 de ore (1440 de minute) atunci ESH-ul 
programului este: (90/1440) = 0,0625 adică 6,25%. 

Reception Share (RSH) 


Reprezintă rating-ul unui eveniment comparat cu rating-ul 
total al canalului respectiv pe întreaga zi. Se poate exprima ca 
numărul telespectatorilor pe care îi aduce un program într-o zi 
comparat cu numărul total de telespectatori pe care îi are canalul 
într-o zi de emisie. Se calculează după formula: 


RSH = (AMR eveniment x Durată eveniment) / (AMR 
canal întreaga zi x Durată emisie canal întreaga zi) 


Presupunând că un program ce a durat 60 de minute a 
obținut un rating de 8,6% iar ratingul staţiei TV a fost de 6,3% 
în 24 de ore, atunci RSH-ul programului este: 8,6 x 60 / 6,3 x 
x 1440 = 5,6%. Cu alte cuvinte, programul considerat aduce 
5,6% din totalul telespectatorilor din ziua respectivă. 


ALFA (ALFA idx) 


Este raportul dintre Reception Share şi Emission Share, 
calculat pentru un program difuzat. 


ALFA = RSH / ESH 


ALFA este un indice. Atunci când valoarea lui depăşeşte 
100 înseamnă ca programul respectiv a obținut un rating mai 
mare decât media de audiență a canalului în ziua respectivă. 


BETA (BETA idx) 


Este raportul între RSH calculat pe un canal (importanța 
programului pentru stația TV) şi RSH calculat pe toate canalele 
(importanța programului în intervalul orar de difuzare). Formula 
este următoarea: 


BETA = RSH / Total RSH 


Indicele BETA exprimă ceea ce a obținut programul pentru 
propriul canal în comparaţie cu ceea ce au obținut alte programe 
difuzate în acelaşi interval pentru propriile lor canale. 

E mission Share Typology (EST) 


Indică ponderea ca durată a unui program în totalul duratei 
programelor cu aceeaşi tipologie. Se calculează după formula: 


EST = durata programului / S durata programelor cu aceeaşi 
tipologie 


Observaţie: evenimentele TV monitorizate de AGB sunt 
clasificate în funcţie de tip, fiecare program aparținând uneia din 
tipologiile: series, films, news, talk shows, magazines, docu- 
mentaries, competitions-games, performances, children's programs, 
sports broadcasts, other programs, other airtime. 


Exemple 


Cotele de piaţă (Share 9%) ale principalelor staţii TV româneşti 
în luna octombrie 2001. 

PRO TY Antena1 Romi Prima Acasa TVR2 7abc Atomic altele 

Top 10 programe în luna octombrie 
(cele mai bune apariţii — Rating %) 


Program Data Start | End | Staţia TV | Rating % 
be Tea || paiete | o aae [poza "BROS | af 
FOTBAL: ROMÂNIA- EE TR RI] 
GEORGIA 6 oct 21:33 [23:47 |România 1 | 18.6% 


SA RAPID 2l oct | 20:26 2220 PROTV | 17.6% 

SURPRIZE SURPRIZE 27 oct | 20:45 [23:10 România 1 | 16.0% | 
LEGIONARUL 24oct | 19:46 [21:31 | PROTV | 14.9% 
FOTBAL LA MAXX 21oct | 21:19 [21:30 | PROTV | 14.7% 
OBSERVATOR 28oct | 18:55 [19:28] Antenai | 14.7% | 
IARTĂ-MĂ I5oct | 20:43 [21:44 [România1| 14.6% 
ŞTIRILE PRO TV 21oct | 18:58 [19:10 | PROTV | 143% 
BRIGADA MOBILĂ 9oct | 19:50 [20:11 | Antena1 | 13.8% 


Target: Urban 200.000+ 
Univers: 4.900.205 indivizi (6+) 


Instrumentul prin care clienții companiei AGB Data Research 
beneficiază de datele de audiență şi monitorizare TV este pa- 
chetul software. 

AGB WorkStation. Produs şi dezvoltat de AGB Media 
Services (Corporate Center of AGB Group), pachetul include 
trei aplicații: TeleMonitor, TeleSpot şi Kubik. 


Asociația Română pentru Măsurarea Audienței (ARMA) 


A fost înființată în 2003 cu scopul de a gestiona datele de 
audiență TV. ARMA are în prezent 45 de membri: posturi de 
televiziune, agenții de publicitate, principali clienți publicitari. 
Între ARMA şi firma TNS-AGB International este semnat un 

contract în valoare de aproximativ 1,3 milioane de dolari anual 
pentru furnizarea de audiențe. Aproape 80% din costurile stu- 
diului sunt suportate de televiziunile membre ARMA, restul 
fiind acoperit de agenţiile de publicitate. 

Pe 1 decembrie 2004, Antena 1 a fost din nou lider de 
audiență: Din dragoste, show-ul realizat în coproducție de 
Antena 1 şi Sagitarius Communications, a fost cea mai urmărită 
emisiune a serii. 

Rating-ul înregistrat de Antena 1 pe categoria telespecta- 
torilor din mediul urban a fost de 17,7%, o audienţă net mai 
mare faţă de cea a principalei televiziuni concurente, Pro Tv, 
care a avut doar 7,9% cu thriller-ul Singur contra vulcanului. Şi 
cei mai mulți dintre telespectatorii cu vârste cuprinse între 18 şi 
49 de ani au ales să vizioneze cazurile prezentate de Mircea 
Radu, audiența realizată de Antena 1 fiind de 13,3%. Minutul de 
aur al emisiunii s-a înregistrat la ora 22:12, când Antena 1 a avut 
un rating de 21,8% şi o cotă de piaţă de 48,6%. Observatorul de 
la ora 22:15, prezentat de Letiţia Zaharia, a fost lider de audiență 
pe întregul public urban, cu un rating de 11,2% şi un share de 
7,9%. Ca urmare, Antena 1 a fost lider absolut de audienţă şi în 
prime time, rating-ul înregistrat pe intervalul orar 19:00-23:00 
fiind, pe întregul public urban, de 13 % şi pe categoria de vârstă 
18-49 de ani, de 9,7%. (Sursa: TNS-AGB International). 

9. CARACTERISTICILE UNOR POSTURI 
DE TELEVIZIUNE 


REALITATEA TV 


A fost înfiinţată în noiembrie 2001, iar ŞTIRILE au ca 
principale caracteristici realismul, acurateţea, concizia şi obiecti- 
vitatea. Noutatea pe care Realitatea TV o aduce este normali- 
tatea. Realitatea TV are ca public țintă populaţia activă, cu 
educaţie peste medie, dinamică, şi contează pe o audiență 
formată în special din persoane care deţin poziții importante în 
structurile economice şi politice. Ţinta programelor Realitatea TV 
o reprezintă persoanele cu vârste mai mari de 25 de ani, intere- 
sate de a avea acces rapid la informație, persoane mature, care-şi 
construiesc şi consolidează o carieră de succes. 


ANTENA 1 


Antena 1 este prima televiziune comercială din România 
fondată în 1993 ca parte componenta a Holdingului GRIVCO. În 
cei 10 ani de existență, Antena 1 a evoluat de la o staţie locală 
care emitea în 1993 numai pentru zona Bucureştiului, la o rețea 
de televiziune națională cu 22 studiouri locale proprii şi 6 stații 
TV afiliate care acoperă peste 70% din populația României şi 
90% din populația urbană. Antena 1 este canalul de televiziune 
care a înregistrat în ultimii ani o creştere constantă şi substan- 
țială de audienţă. Cota sa de piață s-a majorat de la 17.4% în 
1998 la 24.2% în 2001. În condiţiile unei concurenţe extrem de 
puternice, Antena 1 s-a menţinut şi în 2002-2003 în vârful 
ierarhiei stațiilor TV din România, stabilizându-se la un nivel de 
20% cota de piaţă. 

PROTV 


Din 1 decembrie 1995, milioane de televizoare din România 
au început să recepţioneze un nou post de televiziune — PRO TV. 
De atunci şi până în prezent, PRO TV este preocupat de a asigura 
telespectatorilor săi libertatea de gândire. Totodată, televiziunea 
din Pache Protopopescu, aşa cum i se mai spune, şi-a propus să 
informeze, să distreze dar şi să responsabilizeze. Anii de când a 
început să emită PRO TV au însemnat, de fapt, sute de mii de 
minute de transmisii directe din puncte fierbinți ale României 
dar şi ale Globului, mii de filme şi seriale, sute de emisiuni şi 
evenimente speciale. Mii de români au fost mobilizați prin 
campaniile derulate de PRO TV împreună cu organisme ale sta- 
tului şi neguvernamentale, prin intermediul emisiunilor de suflet. 


PRO CINEMA 


Compania PRO TV SA, care deţine posturile de televiziune 
PRO TV, ACASĂ şi PRO TV Internaţional, a lansat PRO 
CINEMA, primul post de televiziune românesc dedicat în 
exclusivitate filmelor şi serialelor. PRO CINEMA propune 
cinefililor o experiență inedită în materie de televiziune. PRO 
CINEMA introduce, simultan, un nou fel de televiziune şi un 
nou mod de a o urmări. Este vorba de cinema-ul de televiziune, 
în cadrul căruia sunt difuzate cele mai bune filme şi seriale din 
toate timpurile. PRO CINEMA difuzează numai seriale, filme şi 
documentare ce au fost distinse cu numeroase premii în cele mai 
prestigioase competiții de profil. 


PRO TV INTERNAȚIONAL 


PRO TV Internaţional a fost lansat pe 29 aprilie 2000 — în 
ziua de Paşti — ca un canal de televiziune dedicat exclusiv româ- 
nilor care locuiesc în afara țării. Misiunea PRO TV Internaţional 

este de a crea spațiul românesc 100%, un spațiu virtual de 
întâlnire a românilor de pretutindeni, locul în care ei să îşi regă- 
sească limba maternă, valorile, cultura, obiceiurile, tradițiile, dar 
şi prietenii, familia, persoanele dragi. PRO TV Internațional 
încearcă să deschidă România spre lume şi lumea spre România 
reprezentată de românii de pretutindeni. Fidel misiunii sale, 
PRO TV Internaţional îşi construieşte o grilă şi o strategie de 
programe, care să le ofere românilor de pretutindeni un mix 
ideal, îmbinând Ştirile cu Divertismentul, Sportul, Filmele, 
Documentarele, emisiunile de Life style, Talkshow-urile. 


ACASĂ TV 


După şapte ani de la înființare, postul de televiziune 
ACASĂ a devenit dintr-un post de nişă unul cu un program 
general. Şi-a diversificat grila de programe. Dacă la început se 
afla în concurență cu PRO TV şi ANTENA 1, în prezent sunt 
tronsoane orare în care le depăşeşte ca audienţă. Astfel, conform 
studiilor realizate de Taylor Nelsons Sofres — AGB Data Research, 
ACASĂ şi-a consolidat poziţia, ocupând locul al III-lea pe piața 
audiovizuală. Este un post de televiziune destinat femeilor 
(15-49 de ani, în mediul urban). În grila de programe filmul 
latino-american ocupă o poziție importantă. Considerat fratele 
mai mic al PRO TV-ului, ACASĂ a reuşit să evolueze şi să 
acumuleze suficientă forță pentru a ocupa un loc important în 
clasamentul televiziunilor din România. 


B1 TV 


Destinat publicului tânăr şi adult, dinamic şi adaptabil la o 
realitate în permanentă schimbare, BITV are programe infor- 
mative şi publicistice care au câştigat o oarecare audienţă dată 
fund politica editorială, caracterizată prin echidistanță, rigurozitate 
Jurnalistică şi respect faţă de nevoia publicului de informație 

esențială. Prin programele produse de Departamentul Ştiri, 
BITV acoperă toată informația şi analiza necesară omului activ, 
în toate domeniile de interes pentru el: politic, social, economic, 
financiar şi cultural. 


Televiziunea Română 


Produsul oferit de Televiziunea Română este programul 
care are funcții informative, educative şi divertisment. TVR are 
un awareness apropiat de 100% şi cea mai mare cotă de piață 
creată datorită existenței sale de aproape 50 ani. Are în compo- 
nența sa 4 branduri principale, adică 4 stații de televiziune: 
canalul România 1, TVR 2, TVR Cultural şi TVR Internaţional 
şi un număr de 4 staţii regionale: TVR Iaşi, TVR Cluj, TVR 
Timişoara şi TVR Craiova. Televiziunea Română înseamnă 
patru canale tv, transmisii digitale pe patru continente prin satelit 
şi patru staţii regionale. Aceasta este televiziunea cu responsa- 
bilităţi unice de informare şi formare, de promovare a limbii şi 
culturii române, precum şi a limbilor şi culturilor minorităţilor 
naționale, a valorilor şi ştiinţei universale. 


Televiziunea România de Mâine 


De la înfiinţarea Fundaţiei, a fost în intenţia conducerii 
crearea condiţiilor pentru apariția unui post propriu de 
televiziune, lucru prevăzut şi în Statutul Fundaţiei România de 
Mâine. El a apărut din necesitatea de a contribui la realizarea 
scopului şi obiectivelor pentru care a luat ființă Fundaţia. La 
articolul 5 din Statutul Fundaţiei se precizează: „Scopul Fundaţiei 
este de a cultiva şi promova, în România, valorile culturii 
naționale şi universale, de a contribui la dezvoltarea învățămân- 
tului, ştiinţei şi culturii, de a crea condiţii şi cadrul necesar 
pentru dezbaterea publică şi confruntarea de idei, pe probleme 
teoretice şi practice de larg interes naţional, socio-economic, 

ştiinţific, de învățământ şi cultură, precum şi pe probleme ale 
înfăptuirii democraţiei şi a statului de drept, de a atrage în 
circuitul confruntărilor de idei şi pentru edificarea noii Românii, 
întregul potenţial creator de care dispune ţara — intelectuali, 
muncitori, ţărani, studenţi, elevi, fără discriminări politice, de 
naționalitate sau credințe religioase”. Postul de Televiziune 
România de Mâine este o instituţie cu personalitate distinctă, are 
atribute deosebite. Este un post național, universitar şi cultural, 
este o instituție importantă care face legătura cu opinia publică şi 
nu pe orice probleme, ci pe cele de interes național. De curând a 
fost obținută licenţă de emisie pe satelit pentru cel de-al doilea 
canal destinat în exclusivitate evenimentelor culturale — TVRM 
Cultural. 


SENSO TV 


La sfârşitul lunii aprilie 2005 se lansa Televiziunea 
SENSO, sub sloganul „SENSO este şi lumea ta”, un post de 
televiziune cu totul aparte, care şi-a propus încă de la debut să 
ofere telespectatorilor alte perspective şi noi dimensiuni. Televi- 
ziunea SENSO înseamnă însă mult mai mult: cunoaştere, artă, 
stil, profesionalism, forță şi pasiune. 

Se spune că televiziunea este o oglindă a timpurilor 
noastre, dar pe lângă nevoia de senzaţional a semenilor noştri şi 
obişnuinţa de a descrie excese de tot felul, scandaluri, violenţă şi 
un cotidian cât mai cenuşiu, Televiziunea SENSO oferă publi- 
cului cu totul altceva. Filme-eveniment, documentare de referință 
în domeniu, momente de artă, spectacole, concerte, cu alte 
cuvinte rafinament, frumuseţe, inspiraţie, oameni minunați şi 
poveştile lor de succes. SENSO este o televiziune în care inven- 
tivitatea, imaginația şi profesionalismului iau locul senzaţiona- 
lului, uneori demonetizat şi obositor. Valorile afirmate ale postului 
sunt: orientarea către nevoile publicului, susținerea, implicarea, 
pro-activitatea şi autenticitatea. SENSO oferă telespectatorilor o 

selecție inedită şi deosebită de evenimente, reportaje speciale, 
documentare şi filme artistice, producții proprii, talk-show-uri, 
spectacole şi emisiuni pentru copii. Prin specificul acestor 
programe, SENSO se adresează unui public activ, dinamic şi 
cultivat, interesat în aceeaşi măsură atât de aspectele practice ale 
vieții de zi cu zi, cât şi de cunoaştere în general. Publicul-ţintă 
este acela care acordă timp şi resurse pentru el însuşi, care 
apreciază calitatea şi vrea să-şi îmbunătăţească existenţa, care a 
ales deja un stil de viață dinamic, racordat mereu la realitate şi 
cotidian, mereu curios şi dornic de a afla cât mai mult 


OTV 


Postul de televiziune OTV (Oglinda TV) a început să func- 
ționeze în anul 2001. CNA a ridicat licenţa de emisie a postului 
OTV în anul 2002 pe motiv că Dan Diaconescu a încălcat 
deontologia profesională în cadrul unei emisiuni avându-l ca 
invitat pe preşedintele PRM Vadim Tudor. Din 5 aprilie 2004 
emisia postului de televiziune OTV a fost reluată după 18 luni 
de întrerupere, în baza noii licenţe audiovizuale acordată de CNA. 

GLOSAR DE TERMENI 


Difuzare — transmisia inițială prin fir sau prin unde radioelectrice, 
inclusiv prin satelit, în forma codată sau necodată, a serviciilor 
de programe destinate publicului; difuzarea include şi comunicarea 
programelor între persoanele fizice sau juridice deţinătoare de 
licenţă audiovizuală sau aviz de retransmisie, în scopul 
redifuzării către public, fără a cuprinde serviciile de comunicaţii 
care furnizează informaţii ori alte mesaje pe bază de cerere 
individuală, cum ar fi: telecopierea, bazele de date electronice şi 
alte servicii similare. 


Retransmisie — captarea şi transmiterea simultană a serviciilor de 
programe sau a unor părți importante din asemenea servicii, prin 
orice mijloace tehnice, în integralitatea lor şi fără nicio modifi- 
care, difuzate de radiodifuzori şi destinate recepționării de către 
public; 


Radiodifuzor — persoana fizică sau juridică având responsabilitatea 
editorială pentru alcătuirea serviciilor de programe destinate 
recepţionării de către public şi care asigură difuzarea acestora 
direct sau prin intermediul unui tert. 


Serviciu de programe — ansamblul programelor de radiodifuziune 
sau de televiziune, al emisiunilor şi al celorlalte elemente ale 
unor servicii specifice, furnizat de un radiodifuzor, sub o anumită 
denumire şi identificat printr-o siglă, în cazul televiziunii, sau 
printr-un semnal sonor de identificare, în cazul radiodifuziunii. 


Comunicare audiovizuală — punerea la dispoziția publicului, în general, 
sau unor categorii de public, prin orice mijloc de comunicaţie 

electronică, de semne, semnale, texte, sunete, informaţii sau mesaje 
de orice natură, care nu au caracterul unei corespondențe private. 


Program sau emisiune — o comunicare audiovizuală identificabilă, în 
cadrul unei succesiuni orare a serviciului de programe, prin titlu, 
conținut, formă sau autor. 


Distribuitor de servicii — orice persoană care constituie şi pune la 
dispoziție publicului o ofertă de servicii de programe pe cale 
radioelectrică, terestră sau prin satelit, prin orice mijloc de 
comunicaţie electronică, inclusiv prin satelit, pe bază de relații 
contractuale cu radiodifuzorii ori cu alți distribuitori. 


Publicitate — orice formă de mesaj, difuzat fie în baza unui contract 
cu o persoană fizică sau juridică, publică ori privată, în schimbul 
unui tarif sau al altor beneficii, privind exercitarea unei activități 
comerciale, meşteşugăreşti, profesionale, cu scopul de a pro- 
mova furnizarea de bunuri, inclusiv imobile şi necorporale, sau 
prestarea de servicii contra cost, fie difuzat în scopuri autopro- 
moţionale. 


Publicitate mascată — prezentarea în programe, prin cuvinte, sunete 
sau imagini, a bunurilor, serviciilor, denumirilor, mărcilor 
comerciale sau activităților unui producător de bunuri ori 
prestator de servicii, dacă această prezentare este făcută în mod 
intenționat de radiodifuzor, în scop publicitar nedeclarat, şi care 
poate crea confuzie în rândul publicului cu privire la adevăratul 
său scop; o asemenea formă de prezentare este considerată 
intenționată mai ales atunci când este făcută în schimbul unor 
avantaje materiale, a unor servicii reciproce sau al altor beneficii 
cu efect similar. 


Teleshopping — difuzarea către public a unor oferte comerciale directe 
privind furnizarea contra cost a unor bunuri, inclusiv bunuri 
imobiliare şi necorporale, sau, după caz, prestarea unor servicii. 

Sponsorizare — orice contribuţie făcută de o persoana fizică sau 
juridică neimplicată în activităţi de radiodifuziune sau de 
televiziune ori în producerea operelor audiovizuale, dacă această 
contribuţie este destinată finanţării programelor audiovizuale, în 
scopul promovării propriului nume, a mărcii comerciale, a 
imaginii sau a propriilor activităţi ori produse. 


Drepturi de exclusivitate — drepturile obținute de către un radio- 
difuzor, în temeiul unui contract, de la organizatorul unui 
eveniment şi/sau de la proprietarul ori, după caz, administratorul 
locului unde se desfăşoară evenimentul, de la autori şi de la alți 
deținători de drepturi vizaţi, în vederea difuzării televizate 
exclusive de către acest radiodifuzor, pe o zonă geografică 
determinată. 


Eveniment de importanță majoră — orice eveniment, organizat sau 
neorganizat, care poate prezenta interes pentru o parte importantă 
a publicului şi care este cuprins în lista aprobată de Consiliul 
Naţional al Audiovizualului. 


Licenţa audiovizuală — actul juridic prin care Consiliul Naţional al 
Audiovizualului acordă unui radiodifuzor aflat în jurisdicția 
României dreptul de a difuza, într-o zonă determinată, un anume 
serviciu de programe; 


Licenţa de emisie — actul juridic prin care Autoritatea Naţională de 
Reglementare în Comunicaţii acordă titularului de licență audio- 
vizuală, în condiţiile stabilite de aceasta, dreptul de a utiliza, 
pentru o perioadă determinată, una sau mai multe frecvențe 
radioelectrice, după caz, în conformitate cu licenţa audiovizuală. 


Autorizaţie de retransmisie — actul juridic prin care Consiliul 
Naţional al Audiovizualului acordă dreptul de retransmisie pe 
teritoriul României a unui serviciu de programe care nu se 
încadrează în prevederile art. 75 alin. (1) şi (2) din Legea audio- 
vizualului nr. 504/2002. 

ANEXĂ 


Schema comunicării 


Emiţător Receptor 


Semnificație Semnificație 
intenționată percepută 


E ă na Decodificare 
Codificare Emitere de Primire de l ie ata 
în simboluri simboluri Canal simboluri simboluri Y 
de 
Emitere de 
a a 
feedback 


comunicare 

Unităţile de informaţie codificate de emițător (mesajul) pot 
fi interferate de alte informaţii existente simultan la nivelul 
canalului — zgomotul de canal — şi astfel mesajul ajunge la 
destinaţie într-o formă distorsionată. Receptorul preia mesajul şi 
îl decodifică, folosindu-se de acelaşi sistem de coduri, în 
semnificaţie percepută, care diferă de cea intenţionată nu numai 
din cauza „bruiajului” de pe canal, ci şi datorită faptului că 
decodificarea presupune folosirea unor semnificaţii parțial 
diferite de la o persoană la alta. Modul în care înțelegem 
mesajele recepționate depinde de aşa-numitul repertoriu de 
semnificaţii (totalitatea cunoştinţelor de care ne folosim în 
procesul înţelegerii), repertoriu care depinde de totalitatea 
experiențelor de viaţă şi care este din acest motiv unic pentru 
fiecare individ. Atunci când repertoriile de semnificaţii ale celor 
două entități comunicante sunt foarte diferite, este posibil ca 
distorsiunea să fie atât de mare, încât practic ele să se înțeleagă 
foarte puţin una pe cealaltă. 

Receptorul emite semnale de confirmare a recepției 
(feedback, conexiune inversă), care sunt, la rândul lor, afectate 
de zgomotul de canal şi de subiectivitatea emiţătorului şi 
decodificate de acesta în termeni proprii. În funcţie de conţinutul 
lor, emițătorul îşi „ajustează” mesajele ulterioare pentru a se 
face înţeles şi a-şi atinge scopul propus. Derularea procesului de 
comunicare interpersonală depinde deci de variabile subiective, 
aparținând celor doi participanţi (abilităţi, cunoştinţe, intenții, 
emoţii) şi de variabile obiective, legate de situaţia de comunicare 
(condiţii fizice şi sociale ale comunicării). 

MODEL DESFĂŞURĂTOR EMISIUNI 


*| Nr. DV SUBIECT BURTIERE OBS 
crt. IN OUT 
1 |2321  |Generic Jurnal |1'00” |120” |Nu are 
2. o VIDEO OO  |----- Prenume Nume 
INTRO 
3. |4328 |Vot uninominal |23°15 |25"03 |Traian Băsescu Reporter: 
Preşedintele României Daniel Dude 
Călin Popescu Tăriceanu | Operator: 
Prim-ministru Sergiu Constantin 
Bogdan Olteanu Materialul se 
Preşedintele Camerei termină 
Dep. în sincron 
4. |0132 |Reacții vot 45°34” | 4712” | Corneliu Vadim Tudor | Reporter: 
Preşedinte PRM Mihaela 
Şerbănescu 
Dan Voiculescu 
Preşedinte PC Operator: 
Ilie Roşu 
Emil Boc 
Preşedinte PD 
5. | ------- Corespondenţă |------ | ------ Andrei Vasilescu DIRECT de la 
SENAT Corespondent TV Senat 
4521 | VOX SENAT |108” |215” |Nicolae Văcăroiu Caseta intră după 
Preşedintele Senatului ce se termină 
intervenția 
Andrei Păunescu reporterului 
Senator 
Ion Iliescu 
Senator 
------ Corespondenţă |------- |------- | Andrei Vasilescu Final intervenţie 
SENAT Corespondent TV DIRECT SENAT 
6. |1324 |PNL şedinţă 4300” | 44°21” | Puiu Haşotti Reporter: 
Vicepreşedinte PNL Alice Ionescu 
Operator: 
Alexandru Popa 

